title: Ranskan–Hollannin sota

text:
Helmikuussa 1672 Ruotsi sopi Ranskan kanssa pitävänsä 16 000 miestä aseissa Pommerissa, estääkseen saksalaisia (erityisesti Brandenburgia) liittymästä Hollannin puolelle Ranskan–Hollannin sodassa. Vastineeksi Ranska maksoi huomattavan summan Ruotsille. Brandenburgin vaaliruhtinas Fredrik Vilhelmin liittouduttua Hollannin kanssa toukokuussa 1672 Ruotsi ajautui lähes sotaan Brandenburgin kanssa. Vain Ranskan Fredrik Vilhelmille toimittama kulta piti brandenburgilaiset sodan ulkopuolella.
Keväällä 1674 Ranska pelkäsi Brandenburgin liittymistä uudelleen Alankomaiden puolelle ja lisäsi avustuksiaan Ruotsille, jotta armeijaa Pommerissa vahvistettaisiin. Kesällä Fredrik Vilhelm liittyi aktiivisesti sotaan Ranskaa vastaan ja sopimuksen mukaan Ruotsin tuli hyökätä Brandenburgiin. Rahapulassa oleva Ruotsin kuningas Kaarle XI liittyi sotaan ja jouluna 1674 Carl Gustaf Wrangelin johtama armeija marssi Brandenburgiin. Fredrik Vilhelm kääntyi takaisin pohjoiseen ja löi ruotsalaiset Fehrbellinin taistelussa 28. kesäkuuta 1675.


title: Ranskan–Hollannin sota

text: Fehrbellin tappio sai Tanskan kuningas Kristian V:n liittymään sotaan Hollannin puolelle. Tanskalaiset ja brandenburgilaiset valtasivat Bremenin, Verdenin ja Wismarin Ruotsilta. Hollantilais-tanskalainen laivasto valtasi keväällä 1676 Gotlannin ja löi Ruotsin laivaston 1. kesäkuuta Öölannin edustalla käydyssä meritaistelussa. Loppukesästä 1676 tanskalaiset hyökkäsivät Skåneen, ns. Skånen sota, mutta kärsivät tappion Lundin taistelussa 4. joulukuuta. Uusi yritys Skånen valtaamiseksi tehtiin kesällä 1677, mutta Kaarle XI voitti tanskalaiset Landskronassa 12. heinäkuuta. Samaan aikaan Ruotsi menetti suurimman osan Pommerista brandenburgilaisille.


title: Ranskan–Hollannin sota

text: Ranskan armeija löi hollantilaiset Casselin taistelussa 11. huhtikuuta 1677. Samana kesänä Ludvig XIV:n menestys jatkui kun lähes koko Espanjan Alankomaat vallattiin. Ranskalaisten vallattua vielä Gentin ja Ypresin keväällä 1678 hollantilaiset olivat valmiita rauhanneuvotteluihin. Lisäksi Reinillä saksalaiset voitettiin Ortenbachin taistelussa 23. heinäkuuta 1678.


title: Ranskan–Hollannin sota

text: Ranska solmi rauhan vastustajiensa kanssa Nijmegenissä: Alankomaiden kanssa 10. elokuuta, Espanjan kanssa 17. syyskuuta ja keisarin kanssa 6. helmikuuta 1679. Ranska sai rauhassa Franche-Comtén Espanjalta ja alueita Espanjan Alankomaissa.


title: Ranskan–Hollannin sota

text: Syksyllä 1678 Ruotsi oli menettänyt kaikki alueensa Saksassa. Viimeisenä yrityksenä ruotsalaiset hyökkäsivät Liivinmaalta Preussiin, mutta hyökkäys kuivui kokoon, ja armeija palasi takaisin. Sota Brandenburgia vastaan päättyi, kun Ranskan välittämä, Ruotsille edullinen rauha saatiin aikaan. Lisäksi ranskalaiset miehittivät Tanskan omistaman Oldenburgin ja pakottivat siten Kristian V:n hyväksymään "status quo" rauhan Ruotsin kanssa Lundissa elokuussa 1679. Viimeiseksi rauha solmittiin Ruotsin ja Alankomaiden välillä lokakuussa 1679.


title: Ranskan–Hollannin sota

text: Ranska nousi Ranskan–Hollannin sodan jälkeen Euroopan voimakkaimmaksi valtioksi, jota Ludvig XIV käytti häikäilemättömästi hyväkseen sekä ulko- että sisäpolitiikassaan. Tämä johti uuteen Ludvigin vastaiseen liittokuntaan ns Augsburgin liigaan ja uuteen sotaan vuonna 1688.


title: Ivan Paskevitš

text: Ivan Fjodorovitš Paskevitš (; 19. toukokuuta 1782 Poltava –1. helmikuuta 1856 Varsova) oli venäläinen sotamarsalkka, Varsovan ruhtinas ja Jerevanin kreivi. Paskevitš toimi Puolan käskynhaltijana sen jälkeen, kun hän oli kukistanut raa’asti maassa vuonna 1831 nousseen kapinan. Hän aiheutti tappion myös Unkarin kapinallisille 1849 johtaessaan venäläisistä koostunutta sotajoukkoa.


title: Ivan Paskevitš

text: Paskevitš osallistui Napoleonia vastaan käytyihin sotiin ja oli mukana taisteluissa Persiaa (1826–1828) sekä Turkkia (1828–1829) vastaan. Krimin sodassa hän toimi ylipäällikkönä Tonavan armeijassa.


title: Ivan Paskevitš

text: Paskevitš osti nykyisen Valko-Venäjän Homelissa sijaitsevan palatsin Ivan Rumjantsevilta ja kehitti palatsialuetta merkittävästi. Hän esimerkiksi laajensi palatsia vuosina 1837-48 siihen liittyvällä tornirakennuksella (Rumjantsevien ja Paskevitšien palatsi). Palatsin puistoalueelle rakennettiin 1889 Paskevitšien kappeli, jonne suvun jäseniä on myös haudattu.


title: Ami Varjotie

text: Ami varjotie (s. 1947 Keuruu) on suomalainen laulaja, joka on ollut Korsuorkesterissa vuodesta 2002. Hän teki yhden pitkäsoiton Selecta levymerkille vuonna 1991.


title: Kristuksen hautausikoni

text: Kristuksen hautausikoni () on ortodoksisessa kirkossa käytössä oleva ikonityyppi, jota käytetään vain pääsiäisaikana. Ikonin koko vaihtelee luonnollisesta aivan pieneen kirkosta riippuen, vanhimmat säilyneet ovat luonnollisen kokoisia.


title: Kristuksen hautausikoni

text:
Hautausikoni esittää kuollutta Kristusta juuri ristiltä otettuna ja hautausliinalle laskettuna.
Joissakin kappaleissa on lisäksi kuvat Neitsyt Mariasta ja hautaajista vainajan ympärillä. Hautausikoni säilytetään normaalisti erillisessä suojakotelossa kirkossa; sen päällä palaa palveluksien aikana lampukka.


title: Kristuksen hautausikoni

text: Piinaviikon eli Suuren viikon perjantaina (pitkäperjantaina) kello 14 alkaa Kristuksen hautauspalvelus. Alttaripöydälle ennen palvelusta viety hautausikoni kannetaan esiin ja asetetaan katafalkille keskelle kirkkoa. Hautauskuvan katafalkki on asetettu normaalista poiketen poikittaiseen asentoon. Kirkkokansa polvistuu hautausikonia esiin kannettaessa. Ikonin päälle keskelle asetetaan evankeliumikirja. Hautauskuvan päälle asetetaan monissa seurakunnissa erikseen venäläisen perinteen mukainen lehvistä ja pääsiäisliljoista koottu kukkakatos.


title: Kristuksen hautausikoni

text: Palveluksen lopuksi papisto ja kansa käyvät tervehtimässä kuollutta Kristusta: hautakuvan edessä kumarretaan perinteen mukaan kolmesti maahan asti mennen tullen, välissä jokainen tervehtijä suutelee Kristuksen haavoja ja evankeliumikirjaa.


title: Kristuksen hautausikoni

text: Illalla kello 18 alkaa hautauspalvelus, jonka lopuksi hautausikoni kannetaan ristisaatossa kirkon ympäri symboloiden kahdentuhannen vuoden takaista Kristuksen hautaustoimitusta.


title: Kristuksen hautausikoni

text: Seuraavana aamuna toimitettava ehtoollisjumalanpalvelus suoritetaan vanhan perinteen mukaan keskellä kirkkoa olevaa hautausikonia alttaripöytänä käyttäen, ja juuri ennen pääsiäisyöpalveluksen alkua, vähäisen ehtoonjälkeisen palveluksen päätyttyä noin kello 2350, hautausikoni viedään varsinaiselle alttaripöydälle, jossa se sitten onkin helatorstaihin asti. Helatorstain liturgian päätyttyä papisto ja kirkonisännöitsijä hoitavat hautauskuvan takaisin säilytyskoteloonsa seuraavaan pääsiäiseen asti.


title: Kristuksen hautausikoni

text: Monissa seurakunnissa, esimerkiksi Helsingissä, suuri ja koristeellinen kuva, jonka päälle ehtoolliskalustoa on vaikea asettaa, korvataan pienemmällä tasoon maalatulla alttaripöydälle vietäessä. Pääsiäiseksi 2010 Uspenskin katedraaliin saatiin uusi Valamon luostarissa tehty hautauskuva jota ei tarvitse vaihtaa missään vaiheessa. Kuvan vihki käyttöön Helsingin kirkkoherra, isä Markku Salminen Suuren Perjantain ehtoopalveluksessa, jonka jälkeen kuva vietiin ensi kerran katafalkille.


title: Kristuksen hautausikoni

text: Kuvia on olemassa runsaasti erilaisia; Kirkkomuseossa on montakin hyvin suurta ja koristeellista, jotka evakuoitiin muun muassa Laatokan Valamosta. Samoin Helsingin seurakunnalla on parikin hyvin kookasta ja kaunista hautausikonia. Suurin niistä, Uspenskin katedraalissa säilytettävä, tosin odottaa konservointia, mutta vielä 1990-luvun alkupuolelle se oli vuosittain käytössä.


title: Kristuksen hautausikoni

text: Tähän nimenomaiseen, kuten hyvin moniin muihinkin, liittyy oma erillinen puusta tehty koristeellinen katafalkki, jonka kyljissä on kuvia Kristuksen hautaamisesta; kuvat vaihtelevat, koska ne ovat Raamatun ja perimätiedon kertomaan perustuvia eri taiteilijoiden näkemyksiä aiheesta. Pienemmät ikonit, jollaisia on pienemmissä kirkoissa ja tsasounissa, asetetaan yleensä pöydälle.


title: Kristuksen hautausikoni

text: Useimmat hautausikoneista ovat varakkaiden uskovaisten, muun muassa suuriruhtinaiden, korkeiden upseerien ja varakkaiden kauppiaiden tai näiden leskien lahjoittamia - kuten myös huomattava osa muustakin kirkkojen sisustuksesta. Muun muassa Helsingin entisen sotilassairaalan kirkon hautausikonin lahjoittivat tarkk'ampujarykmentin upseerit. Helsingin Pyhän Kolminaisuuden kirkon vieläkin paikallaan olevista ikonostaasin metallisuojista, riisoista, useat lahjoitti kauppiaanleski Serafina Baturin. Sotilassairaalan hautausikonin ja pääosan muistakin ikoneista veivät mennessään Helsingistä Helmikuun vallankumousta paenneet keisarivaltaa kannattaneet venäläiset upseerit alkuvuodesta 1917 ja sen kohtalo on tuntematon.


title: Arvi Lahtinen

text: Arvid Henrik (Arvi Heikki) Lahtinen (31. elokuuta 1877 Alavus – 19. maaliskuuta 1949 Imatra) oli urkuri, opettaja ja yksi Suomen ensimmäisistä kansanedustajista. Lahtinen toimi eduskunnassa SDP:n ryhmässä vuosina 1907–1909. Hänet valittiin kansanedustajaksi Pohjois-Karjalasta.


title: Arvi Lahtinen

text: Kansakoulunopettajaksi Lahtinen valmistui Sortavalan seminaarista 1902. Kansakoulunopettajana hän aloitti Soinissa samana vuonna. Sortokauden takia hän jättäytyi pois opettajan toimesta vuosiksi 1903–1904. Tuona aikana hän kävi Helsingin lukkari- ja urkurikoulun. Urkurina Lahtinen oli työskennellyt Sortavalan kaupunkiseurakunnassa jo 1901–1902.


title: Arvi Lahtinen

text: Kansakoulunopettajan ura jatkui Ilomantsissa 1904–1911, Viipurin maalaiskunnassa 1911–1918, Kymissä 1920–1921, Tuusulassa 1922–1941 ja vielä Aurassa ja Kaarinassa 1941–1945. Musiikkikin mahtui Lahtisen uraan: hän toimi Ilomantsin seurakunnan Kellokosken kirkon kanttoreina. Musiikkia hän opetti Kotkan kansanopistossa 1921, Tornion alakouluseminaarissa 1921–1922 ja Tuusulan kansanopistossa 1924–1925 ja 1926–1927.


title: Arvi Lahtinen

text: Lahtinen oli naimisissa Alma Lyydia Luostarisen kanssa vuodesta 1904 alkaen.


title: Päivän Tunnussana

text: Päivän Tunnussana on pieni kirjanen, joka ilmestyy vuosittain ja joka sisältää vuoden jokaiselle päivälle kaksi raamatunlausetta ja raamatunlukuohjelman. Kirjanen alkoi ilmestyä alun perin Herrnhutissa Saksassa vuonna 1731 ja siellä se kootaan edelleen. Tunnusanan "isänä" pidetään Herrnhutin veljesseurakunnan perustajaa Nikolaus Ludwig von Zinzendorfia.


title: Päivän Tunnussana

text: Suomeksi kirjanen alkoi ilmestyä vuonna 1905, ja suomenkielinen painos on nykyisin noin 70 000 kpl. Kirjasta kustantaa Suomessa Karjalan Evankelinen Seura. Kirjanen ilmestyy kaikkiaan yli 50 kielellä, ja suomenkielinen painos on toiseksi suurin saksankielisen painoksen jälkeen.


title: The Top

text: The Top on brittiläisen The Cure -yhtyeen viides studioalbumi, joka ilmestyi vuonna 1984. Levy on lähes Robert Smithin soololevy, sillä hän soittaa levyllä rumpuja lukuun ottamatta lähes kaiken musiikin. Levyn kannet väittävät siitä huolimatta, että levyllä soittaa kokonainen yhtye. Levyltä julkaistiin yksi single, ”The Caterpillar”, jonka B-puolella oli kaksi kappaletta: ”Throw Your Foot” ja ”Happy the Man”.


title: The Top

text: Levy julkaistiin uudelleen vuonna 2006, remasteroituna kahden CD:n versiona. Toinen levy sisältää ennen julkaisemattomia demoja levyn teon ajalta.


title: Randy California

text: Randy California (oik. Randy Craig Wolfe, 20. helmikuuta 1951 – 2. tammikuuta 1997) oli yhdysvaltalainen rockmuusikko, kitaristi, säveltäjä, sanoittaja, tuottaja ja Spirit-yhtyeen alkuperäisjäsen.


title: Randy California

text: Vuonna 1966 teini-ikäinen Randy California soitti kolmen kuukauden ajan tuolloin vielä tuntemattoman Jimi Hendrixin kanssa tämän yhtyeessä The Blue Flames. Randyn taiteilijanimi on tiettävästi Hendrixin keksimä erotukseksi toisesta samassa yhtyeessä soittaneesta Randysta (Randy "Texas"). Sittemmin Randy Californiasta tuli yksi 1970-luvun "uutena Hendrixinä" mainituista kitaransoittajista.


title: Randy California

text: Randy California sai 45-vuotiaana surmansa Havaijilla surffaustapaturman yhteydessä pelastaessaan poikaansa.


title: Happily Ever After

text: Happily Ever After on kokoelmalevy, jolle on yhdistetty The Curen albumit "Seventeen Seconds" ja "Faith". Se julkaistiin vain Yhdysvalloissa vuonna 1981.


title: Energiajäte

text: Energiajäte tai entiseltä nimeltään energiajae on sekajätteestä lajiteltua jätettä, josta voimalaitoksessa polttamalla saadaan lämpöä ja sähköä. Energiajätteen keräyksellä on suora vaikutus ympäristökuormituksen vähenemiseen, sillä kaatopaikkajätteen määrä vähenee ja energiaa tuotetaan kierrätetystä aineesta.


title: Energiajäte

text: Aikaisemmin energiajätettä ei kerätty suoraan, vaan se lajiteltiin REF-polttoaineeksi erillisissä jätteenkäsittelylaitoksissa. Nykyään energiajätteeksi luetaankin nimenomaan jäte, joka on lajiteltu sen syntypaikalla (esimerkiksi kotitaloudet, teollisuus yms) ja sitä kerätään monissa jätteenkeräyspisteissä muiden kierrätettävien materiaalien tavoin.


title: Energiajäte

text: Energiajätteeksi sopivatkin monet materiaalit, joita ei enää muuten voi kierrättää, esimerkiksi lähes kaikki muovit (pussit, astiat, styrox yms.). Energiajätteeksi ei kuitenkaan kelpaa PVC-muovi (muovitunnus 03), sillä sen sisältämä kloori tuottaa palaessaan myrkyllisiä klooriyhdisteitä sekä aiheuttaa korroosiota voimalaitosten polttokattiloissa. PVC-muovia on muun muassa kansioissa, keinonahassa, kaapeleissa ja letkuissa.


title: Energiajäte

text: Muovien kierrättäminen materiaalina on hankalaa, sillä muovilaatuja on useita ja kuluttajan on vaikea erottaa niitä toisistaan. Muovilla on kuitenkin hyvä lämpöarvo ja muihin polttoaineisiin yhdistettynä sitä voidaan käyttää energiatuotantoon. Hyödynnettäessä muovi energiana voidaan vähentää ulkomaisen, uusiutumattoman energian kuten öljyn ja kivihiilen tuontia. Muovien polttamisessa muodostuu kuitenkin hiilidioksidi- ja muita kasvihuonekaasupäästöjä. Muovi luetaan fossiilisiin polttoaineisiin, koska sitä tuotetaan pääasiassa öljystä tällä hetkellä.


title: Kaksoisveturi

text: Kaksoisveturi oli etupäässä saksalaisten käyttämä kapearaiteinen höyryveturityyppi.


title: Kaksoisveturi

text: Veturi oli rakennettu kahdesta kolmeakselisesta tankkiveturista poistamalla hytin takaosa ja liittämällä veturit hyttien takareunasta yhteen; väliin sijoitettiin polttoainetila. Tällaista veturia ei tarvinnut kääntää, ja se pystyi yksinään vetämään raskaitakin junia; kuusiakselisuuden ja keskelle osuvan pitkän akselivälin johdosta sen akselipaino oli tosiasiassa pieni hankauspainoon nähden, eli veturilla saattoi ajaa kevytrakenteisillakin, ns. tukemattomilla radoilla, joilla ei kiskojen ja pölkkyjen tukena ollut sorakerrosta; tämä oli erityisen tärkeätä nopeasti rakennetuilla sotilasradoilla. Tukemattomilla radoilla ajokyvystä tulikin saksalaisten kapearaiteisten sotilasveturien tietynlainen tyyppiominaisuus aina toiseen maailmansotaan asti; mm. Hyrynsalmen - Kuusamon kenttäradan veturit olivat kaikki tukemattomalla radalla ajamaan pystyviä.


title: Kaksoisveturi

text: Kaksoisvetureiden huomattavin valmistaja oli saksalainen Henschel-metallitehdas. Veturityyppi hävisi ensimmäisen maailmansodan jälkeen käytöstä; vetureita kummitteli kuitenkin vielä vuosikymmenien ajan teollisuusradoilla tavallisiksi vetureiksi muutettuina.


title: Kaksoisveturi

text: Yhtään kokonaista kaksoisveturia ei Suomessa ole ollut, mutta oletettavasti yhden tällaisen veturin toinen kattila on palvellut Suomessa Ojakkalan-Olkkalan rautatiellä nelosveturin kattilana; tieto ei kuitenkaan ole varma.


title: John Barnes (jalkapalloilija)

text: John Barnes MBE (s. 7. marraskuuta 1963) on jamaikalaissyntyinen englantilainen jalkapallovalmentaja ja entinen keskikenttäpelaaja.


title: John Barnes (jalkapalloilija)

text: Jamaikalta Englantiin muuttanut Barnes edusti junioriaikoinaan Sudbury Courtia. Watfordin kiinnostuksen herättänyt Barnes sai seuralta näyttöpaikan reserviottelussa. Barnes käytti tilaisuutensa hyväksi ja sopimus Watfordin kanssa syntyi 14. heinäkuuta 1981.


title: John Barnes (jalkapalloilija)

text: Ensiesityksensä Watfordissa Barnes teki 5. syyskuuta 1981 ollessaan 17-vuotias. Vasta muutama vuosi sitten 4. divisioonassa ollut Graham Taylorin valmentama Watford nousi Englannin pääsarjaan ja kaikkien yllätykseksi pääsi kaudella 1983/84 FA Cupin loppuotteluun, jossa Everton oli kuitenkin parempi numeroin 2–0. Englannin maajoukkueen valmentajan Bobby Robsonin Barnes vakuutti viimeistään UEFA Cupissa, jossa Barnes esiintyi edukseen.


title: John Barnes (jalkapalloilija)

text: Kaikki pelit lukuun ottaen yhteensä 292 ottelua Watfordissa pelannut ja 83 maalia tehnyt Barnes siirtyi 9. kesäkuuta 1987 Liverpooliin 900 000 punnalla. Liverpoolin yhden historian vaarallisimmista hyökkäyslinjoista yhdessä Kenny Dalglishin, Peter Beardsleyn, John Aldridgen ja Ian Rushin kanssa muodostanut Barnes pelasi ensi kerran punaisten paidassa Highburylla 15. elokuuta 1987 2–1-voitto-ottelussa Arsenalia vastaan. Vuoteen 1997 saakka Liverpoolissa pelannut Barnes voitti seurassa kaksi liigamestaruutta, Charity Shieldin kolmesti, FA Cupin kaudella 1988/89 ja liigacupin kaudella 1994/95.


title: John Barnes (jalkapalloilija)

text: Myöhemmin urallaan Barnes edusti vielä Newcastle Unitedia ja Charlton Athleticia.


title: John Barnes (jalkapalloilija)

text: Englannin maajoukkueessa Barnes esiintyi vuosien 1983 ja 1995 välillä 79 kertaa tehden 11 maalia. Hän edusti maataan vuosien 1986 ja 1990 MM-kisoissa ja 1988 EM-kisoissa.


title: John Barnes (jalkapalloilija)

text: 2. sijat


title: John Barnes (jalkapalloilija)

text: Voitot


title: John Barnes (jalkapalloilija)

text:
2. sijat
Barnesin ura valmentajana ei toistaiseksi ole ollut yhtä hohdokas kuin hänen pelaajauransa. Barnes sai tulikasteensa päävalmentajan kovassa paikassa, kun hän nousi kesäkuussa 1999 Jozef Venglošin seuraajaksi skottiseura Celticin peräsimeen. Barnesin ura seurassa, jonka urheilutoimenjohtajana toimi tuolloin Kenny Dalglish, jäi lyhyeksi. Celticin kärsittyä tappion Invernessille Skotlannin Cupissa helmikuussa 2000 Barnes sai lähteä seurasta.


title: John Barnes (jalkapalloilija)

text: Kesti yli kahdeksan vuotta ennen kuin Barnes palasi valmennustehtäviin. Syyskuussa 2008 Barnes siirtyi Jamaikan jalkapallomaajoukkueen päävalmentajaksi. Barnesin pesti Jamaikalla jäi kuitenkin vajaan vuoden mittaiseksi, sillä hän erosi tehtävistään kesäkuussa 2009. Eron taustalla oli Jamaikan karsiutuminen 2010 MM-kisoista ja fanien esittämä raju kritiikki.


title: John Barnes (jalkapalloilija)

text: Pian Jamaikalta lähtönsä jälkeen Barnes siirtyi Englannin ykkösliigassa pelaavan Tranmere Roversin päävalmentajaksi. Barnes sai potkut lokakuussa 2009 Tranmeren voitettua vain kaksi kauden 11 ensimmäisestä ottelusta.


title: Kaksikäyttötuote

text: Kaksikäyttötuote tarkoittaa tuotetta tai palvelua, jota voidaan käyttää sekä siviilikäytössä että mahdollisesti edistämään joukkotuhoaseiden kehitystä tai muun sotilaallisen toimintakyvyn parantamista.


title: Kaksikäyttötuote

text: Kaksikäyttötuotteiden vienti Suomesta on luvanvaraista. Vientiluvan myöntää hakemuksesta Ulkoministeriö.


title: Kaksikäyttötuote

text:
Esimerkki kaksikäyttötuotteesta on taajuusmuuttaja.
Ulkoasiainministeriö: Kaksikäyttötuotteiden vienti


title: JakutUgol

text: JakutUgol on Sahan tasavallan suurin kivihiiliyritys. JakutUgolin louhii kivihiiltä pääasiassa Nerjungrin, Kangalassyn ja Džebariki-Hajan esiintymistä. JakutUgol tuottaa yhdeksän miljoonaa tonnia kivihiiltä, josta suurin osa, kahdeksan miljoonaa tonnia, louhitaan Nerjungrin avokaivoksesta.


title: Säveltapailu

text: Säveltapailu on nuotinlukutaitoa ja kuuloon pohjautuvaa musiikin omaksumista kehittämään pyrkivien pedagogisten menetelmien kokonaisuus.


title: Säveltapailu

text: Säveltapailun harjoittamisen tavoitteena on parantaa nuotinlukutaitoa siten, että instrumentteja käyttämättä olisi mahdollista käsittää sävellyksen muotorakenne, tyyli ja se, miltä teos kuulostaa. Sävellys olisi ymmärrettävä ilman nuottien apua yhtä hyvin kuin nuoteista sitä seuraamallakin.


title: Säveltapailu

text: Oppiaineena säveltapailu korostaa nuotinlukuun, rytmioppiin, musiikilliseen muistiin ja sävellyksen harmonisen rakenteen ja muotojen tutkimiseen liittyviä harjoitteita. Säveltapailussa pyritään muun muassa laulamaan suoraan nuoteista, tuottamaan rytmejä ja niiden yhdistelmiä kuultavaan muotoon luetusta muodosta, sekä analysoimaan ja numeroimaan sointusarjoja ja -jaksoja. Myös sävellyksen muotoyksikköjä ja harmonisia tapahtumia pyritään analysoimaan.


title: Säveltapailu

text: Pisimmät säveltapailuperinteet liittyvät nuotinlukuun, joka oli mukana jo Guido Arezzolaisen 1000-luvulla kehittämässä solmisaatio-opissa. Arezzolaisen menetelmään perustuen erityisesti 1800-luvulla kehitettiin erilaisia uusia menetelmiä, kuten englantilaisen John Curwenin "tonic sol-fa" -menetelmä ja sitä vastaava saksalainen "Tonika-do". Näitä menetelmiä edustavat relatiivista eli suhteellista solmisaatiota. 1900-luvulla niistä soveltaen kehittyi edelleen niin sanottu "Kodály"-menetelmä.


title: Ioni-dipolisidos

text: Ioni-dipolisidos on kemiallinen sidos. Ioniyhdisteen liuetessa veteen muodostuu sekä positiivisia että negatiivisia ioneja. Kuhunkin ioniin kiinnittyy useita vesimolekyylejä sähköisin voimin. Vesi on poolinen molekyyli eli sen happiatomi on varautunut osittain negatiivisesti ja sen vetyatomit ovat varautuneet osittain positiivisesti, jolloin vesimolekyylin happiatomi vuorovaikuttaa positiivisen ionin kanssa ja vetyatomit negatiivisen. Syntynyttä sidosta kutsutaan ioni-dipolisidokseksi. Kidevedellisissä yhdisteissä, kuten kuparisulfaatissa, kideveden vesimolekyylien ja ionihilan ionien välillä on ioni-dipoli-vuorovaikutuksia. Kohtalaisen vahvoista vuorovaikutuksista johtuen kideveden poistaminen voi vaatia paljonkin yli 100 °C lämpötiloja.


title: Kielellinen käänne

text: Kielellinen käänne viittaa länsimaisessa filosofiassa 1900-luvulla tapahtuneeseen muutokseen, jossa keskeistä oli filosofian ja sen seurauksena myös muiden humanististen tutkimusalojen huomion kiinnittyminen kieleen todellisuuskäsityksiä muovaavana tekijänä. On puhuttu myös "retorisesta käänteestä" tai "lingvistisestä käänteestä".


title: Kielellinen käänne

text: Ludwig Wittgensteinia voidaan pitää keskeisenä kielellisen käänteen taustatekijänä. Hänen varhaisajattelussaan filosofiset ongelmat ovat seurausta kielen logiikan väärinymmärtämisestä, ja myöhäisajattelussaan puolestaan eri kielipelien sekoittamisesta.


title: Kielellinen käänne

text: Kielelliseen käänteeseen yhdistetään hyvin erilaisia liikkeitä. Termi tuli tunnetuksi ennen kaikkea analyyttisessä perinteessä vaikuttaneen Richard Rortyn vuonna 1967 toimittaman teoksen "The Linguistic Turn: Essays in Philosophical Method" myötä.


title: Kielellinen käänne

text: Johann Georg Hamann ja Wilhelm von Humboldt olivat omassa kielifilosofiassaan painottaneet hyvin eri tavalla sitä, ettei kieli ole läpinäkyvä väline. Analyyttinen filosofia ei kuitenkaan ole sukua tälle perinteelle.


title: Kielellinen käänne

text: 1970-luvulla ihmistieteiden piirissä alettiin korostaa kielen merkitystä todellisuuden muodostamisessa. Näiden tieteiden kielelliseen käänteeseen vaikuttivat ennen kaikkea strukturalismi ja jälkistrukturalismi. Merkittäviä ajattelijoita ovat olleet muun muassa Judith Butler, Luce Irigaray, Julia Kristeva ja Jacques Derrida.


title: Kielellinen käänne

text:
Näkemys, jonka mukaan kieli muodostaa todellisuuden, on arkijärjen ja länsimaisen filosofian perinteen valtavirran vastainen.
Strukturalismin perustaja Ferdinand de Saussure sanoi, etteivät merkitysten erot voi olla olemassa itsenäisinä äänteiden eroista. Erot merkitysten välillä strukturoivat eli muovaavat havaintojamme. Ihmiset eivät tunnistaisi yksinkertaista tuolia tuoliksi, elleivät he erota ”tuolin” merkitystä esimerkiksi ”penkistä”. Siksi kieli on strukturalistien mukaan kaiken sen ehtona, mitä ihmiset voivat tietää todellisuudesta.


title: Spec

text: SPEC on järjestö, joka tuottaa tietokoneiden nopeustestiohjelmia.


title: Spec

text:
"SPEC"in tekemät testit tyypillisesti toimivat usealla eri alustalla ja ne toimitetaan lähdekoodeina eikä valmiina ohjelmina, mikä mahdollistaa vertailun eri suoritinarkkitehtuureja käyttävien tietokoneiden kesken.
Seurauksena täsä on myös se, että ne mittaavat merkittävissä määrin myös ohjelmointikielen kääntäjän eikä vain itse tietokoneen suorituskykyä.


title: Spec

text: Tunnetuin "SPEC"in julkaisema testi on "SPECcpu" joka koostuu kokonaislukusuorituskykyä mittaavasta "SPECint"istä sekä liukulukusuorituskykyä mittaavasta "SPECfp"stä.


title: Spec

text: SPECin julkaisemat testit koostuvat useista eri osatesteistä, joiden tulos yhdistetään lopulliseksi pistemääräksi geometrisellä keskiarvolla. Syynä geometrisen keskiarvon käyttöön on se, että näin testien välinen painotus säilyy samanlaisena riippumatta siinä, mikä niiden suoritusaika on; yksi todella hyvin tai todella huonosti mennyt testi ei pääse dominoimaan tulosta kuten kävisi aritmeettisella tai harmonisella keskiarvolla.


title: Spec

text: SPECcpu on arvostetuin testi yritysmaailman puolella tietokoneiden prosessoreiden suorituskykyä mitattaessa.


title: Spec

text: SPECcpu-testeistä on tullut useita eri versioita, keskimäärin noin viiden vuoden välein, koska tietokoneilla ajettavat ohjelmat ovat muuttuneet ja prosessoitavien datojen koot ovat kasvaneet eivätkä vanhat versiot testeistä enää ole vastanneet tosielämän suorituskykyä riittävän hyvin. Tuorein version on vuonna 2006 julkaistu SPECcpu2006.


title: Spec

text: SPECcpun testien perusversiot eivät hyödynnä useaan prosessoriydintä vaan mittaavat vain yhden prosessoriytimen nopeutta.


title: Spec

text: SPECint koostuu useasta eri tosimaailman koodeihin perustuvasta osatestistä, jotka eivät käytä liukulukuja. Osatestejä on mm. tiedon pakkauksesta, ohjelmointikielen kääntämisestä ja tulkkaamisesta sekä pelien tekoälyistä.


title: Spec

text:
SPECfp koostuu useasta eri tosimaailman koodeihin perustuvasta osatestistä, joissa pääpaino on liukulukulaskennalla.
Suurin osa osatesteistä koostuu erilaisista tieteellisen laskennan sovelluksista.


title: Spec

text: SPECfp-testiä on arvosteltu siitä, että jotkut laitevalmistajat (mm. Sun Microsystems) ovat onnistuneet kehittämään kääntäjiinsä optimointeja, jotka parantavat selvästi tulosta jossain tietyssä SPECfpn osatestissä mutteivät auta juuri muiden ohjelmakoodien ajamisessa.


title: Spec

text: Toinen arvostelun aihe SPECfpssä on ollut että sen joidenkin versioiden käyttämän datan määrä on ollut jossain määrin keinotekoisesti ja epäluonnollisesti valittu ja muistikaistan ja välimuistin vaikutus suorituskykyyn on siten painottunut hiukan eri tavalla kuin tosielämässä.


title: Spec

text: SPECint- ja SPECint-testeistä on myös versiot SPECint_rate ja SPECfp_rate joissa ajetaan useaa SPECint- ja SPECfp-testiä rinnakkain koneen eri suorittimilla usean prosessorin suorituskyvyn laskemiseen.


title: Spec

text: Viewperf mittaa tietokoneen suorituskykyä 3d-mallinnuksessa


title: Spec

text: SPECjvm mittaa tietokoneen suorituskykyä Java-kielen tavukoodia ajattaessa.


title: Visa Salojärvi

text: Visa Salojärvi (s. 30. joulukuuta 1952, Helsinki) on suomalainen meteorologi. Salojärvi on ollut 1. tammikuuta 2000 alkaen Foreca Oy:n palveluksessa ja toimii meteorologina MTV3-kanavalla. Sitä ennen hän oli pitkään Ilmatieteen laitoksen palveluksessa. Hän asuu Tuusulan Rusutjärvellä. Salojärvi jäi eläkkeelle Forecasta vuoden 2016 alussa. TV-työstä hän jäi eläkkeelle juhannuksen jälkeisenä sunnuntaina 26. kesäkuuta 2016 MTV3:n Kymmenen uutisissa. Salojärvi työskenteli sään parissa noin 40 vuotta.


title: Kurimus

text: Kurimus tarkoittaa seuraavia asioita:


title: Ashigaru

text: Ashigaru () eli kevyt jalkaväkisotilas oli samuraijärjestelmän alin luokka. Luokassa arvoasteita oli 10-15 vaihdellen eri klaanien tai läänitysten välillä. Nimensä mukaisesti ashigaru oli jalkaisin sotiva, yleensä salkoasetta käyttävä samurai, joita käytettiin suurina esimerkiksi keihäsosastoina ("yari"). Ashigarujen haarniskointi olikin yleensä hyvin kevyt, ja koostui lähinnä kevyestä kypärästä ("jingasa") ja kyrassista ("dó") sekä taisteluhansikkaista ("kote").


title: Ashigaru

text: Monet ashigarut saattoivat olla Taistelevien valtakuntien ("Sengoku jidai") aikana talonpojista maata omistaviksi sotureiksi ylennettyjä ("ji-samurai")ta. Tokugawa shōgunaatin tultua valtaan yhteiskuntajärjestelmä jäädytettiin eikä säätykierto ollut käytännössä enää mahdollinen.


title: Ashigaru

text: Sana "ashigaru" tarkoittaa suomeksi "kevyttä jalkamiestä", ja koostuu "jalkaa" ("ashi") ja "kevyttä ("garui") tarkoittavista kanji-merkeistä.


title: Paavo Salmensuu

text: Paavo Salmensuu (s. 22. marraskuuta 1926 Joensuu) oli Suomen ensimmäinen televisiometeorologi. Hän esiintyi vuosina 1958-1964 Sääruudussa, ja hänen "tavaramerkikseen" muodostui se, että hän osoitteli sääkarttoja piipunvarrella. Hän osallistui myös piipunpolton SM-kisoihin. Salmensuu oli aluksi Ilmatieteen laitoksen palveluksessa, mutta siirtyi sitten Puolustusvoimien palvelukseen meteorologiksi, mistä toimesta hän jäi eläkkeelle. Hän viettää eläkepäiviään Joensuussa. Salmensuu on esiintynyt myös elokuvassa. Hän näytteli v. 1952 vahtimestaria Ilmari Unhon ohjaamassa elokuvassa ""Rengasmatka eli peräkylän pikajuna"".


title: Aleksandr Smirnov

text: Aleksandr Smirnov (s. 17. elokuuta 1964 Voskresensk) on venäläinen entinen jääkiekkopuolustaja ja nykyinen valmentaja.


title: Aleksandr Smirnov

text: Smirnov pelasi vuosina 1992–1995 Jääkiekon SM-liigassa Turun Palloseurassa. Smirnov voitti kaudella 1993–1994 TPS:ssa Matti Keinonen -palkinnon parhaalla plus/miinus-tilastolla +35. Hän pelasi ennen TPS:aan tuloaan yhdeksän kauden verran Venäjän pääsarjassa ja tuli valmentaja Vladimir Jursinovin mukana Turun Palloseuraan.


title: Aleksandr Smirnov

text: Smirnov on pelannut yhdet olympialaiset sekä ollut neljä kertaa MM-kisoissa Venäjän maajoukkueessa. TPS-kausien jälkeen hän pelasi lähinnä Norjan pääsarjassa lukuun ottamatta kahta kautta Venäjällä. Norjassa Smirnov teki suuria pistemääriä ja kuului vuosia Storhamar IL:n tähtipelaajiin, kunnes siirtyi joukkueen valmentajaksi. Storhammar voitti Norjan mestaruuden Smirnovin valmennuksessa keväällä 2008.


title: Eurovision tanssikilpailu

text: Eurovision tanssikilpailu ("Eurovision Dance Contest") on kansainvälinen televisioitu tanssikilpailu, jonka ensiesitys oli 1. syyskuuta 2007 Lontoossa, Britanniassa. Ajatus ohjelmamuotoon tulee Eurovision laulukilpailusta ja ohjelmaformaatista "Strictly Come Dancing" ("Tanssii tähtien kanssa"). Kahtena ensimmäisenä vuonna ohjelman juonsivat Graham Norton ja Claudia Winkleman. Tapahtuman takana on Euroopan yleisradiounioni EBU, jonka toimeksiannosta brittiläinen BBC toimii järjestäjänä kahtena ensimmäisenä vuotena. Yleisö osanottajamaissa äänestää puhelimitse suosikkejaan. Oman maan edustajia ei voi äänestää. Osanottajaparit esittävät kaksi tanssinumeroa – vakiotanssin sekä vapaavalintaisen, joka heijastaa kansallista kulttuuria.


title: Eurovision tanssikilpailu

text: Ensimmäisen Eurovision tanssikilpailun voitti Suomi. Sveitsi ei saanut yhtään pistettä.


title: Eurovision tanssikilpailu

text: Historian toinen Eurovision tanssikilpailu järjesttiin Glasgow'ssa, Isossa-Britanniassa. Kilpailun voitti Puola.


title: Eurovision tanssikilpailu

text: Kolmannet Eurotanssit oli tarkoitus järjestää Azerbaidžanin pääkaupungissa Bakussa vuonna 2009. Niitä ei kuitenkaan järjestetty, koska monet televisioyhtiöt vetäytyivät kisoista.


title: Kolloidi

text: Kolloidi tai kolloidinen dispersio (kreik. "kollodes" = liimamainen, tahmea) on seostyyppi, jota voidaan pitää homogeenisen ja heterogeenisen seoksen välimuotona. Kolloidiliuoksessa hiukkaset ovat niin hienojakoisia, ettei seosta voida pitää heterogeenisena, mutta silti suurempia kuin homogeenisen seoksen molekyylitason hiukkaset.


title: Kolloidi

text:
Kolloidinen liuos koostuu kahdesta eri faasista: dispergoituneesta faasista ja jatkuvasta faasista. Dispergoitunut faasi sisältää pieniä hiukkasia tai pisaroita, jotka ovat jakautuneet tasaisesti jatkuvaan faasiin. Suurimolekyylisillä aineilla on taipumus muodostaa veteen liuetessaan kolloidisia liuoksia. Kolloidisessa liuoksessa hiukkaskoko on 1–1 000 nanometriä, joka on selvästi suurempi kuin varsinaisissa liuoksissa (esimerkiksi suola- ja sokeriliuoksissa). Kolloidiset liuokset läpäisevät "suodatinpaperin", mutta puoliläpäisevä kalvo, esimerkiksi solukalvo, pidättää kolloidihiukkaset.
Monet arkipäiväiset aineet, kuten voi, maito, kerma, liimat, musteet ja maalit, ovat kolloideja.


title: Kolloidi

text:
Emulsio on kolloidinen liuos, jossa neste on jakautunut toiseen nesteeseen (rasvapisarat veteen maidossa).
Hyytelömäiseksi muuttunutta kolloidia kutsutaan geeliksi.


title: Kolloidi

text: Kolloidisysteemit voidaan jaotella dispergoituneen faasin ja jatkuvan faasin (kantajafaasin) mukaan:


title: Kaukaan sellu- ja paperitehdas

text: Kaukaan sellu- ja paperitehdas on UPM:n tehdas Lappeenrannan Kaukaalla.


title: Kaukaan sellu- ja paperitehdas

text: Paperitehtaan tuotantokapasiteetti on noin 580 000 t/a ja sellutehtaan tuotantokapasiteetti noin 740 000 t/a. Tehdasalueella sijaitsevat myös Kaukaan saha ja biovoimalaitos, joka tuottaa sähkön lisäksi kaukolämpöä sekä höyryä tehtaalle. Henkilöstöä UPM:n Kaukaan tehtailla on 672.


title: Kaukaan sellu- ja paperitehdas

text: Oy Kaukas Ab (nimi vuoteen 1953 asti Kaukaan Tehdas Oy) oli vuonna 1873 perustettu pääosin Lappeenrannan seudulla toiminut metsäteollisuusyhtiö, joka siirtyi UPM-konsernin omistukseen vuonna 1986.


title: Kaukaan sellu- ja paperitehdas

text: Yhtiö sai alkunsa, kun Robert Björkenheim ja kolme hänen yhtiökumppaniaan sopivat 6. helmikuuta 1873 lankarullatehtaan perustamisesta Mäntsälän Ohkolan kylään Kaukastenkosken rannalle, nykyiseen Hyvinkään Kaukasten kylään. Tehdas tuotti kuitenkin vain vähän voittoa ja vasta vuonna 1882 voitiin yhtiön osakkaille jakaa ensimmäiset osingot. Koska Kaukasten tehtaan lähiympäristöstä ei enää saanut riittävästi tehtaan käyttämää koivupuuta, rakennettiin vuonna 1890 toinen lankarullatehdas Lappeenrannan lähelle. Vuonna 1894 osakeyhtiö purettiin ja sen liiketoiminta myytiin Venäjällä aseteollisuudessa vaurastuneelle eversti Hugo Standertskjöldille. Toimitusjohtajaksi tuli Gösta Björkenheim ja tekniseksi johtajaksi Bengt Björkenheim, joka myöhemmin murhattiin tehtaalla. 30. huhtikuuta 1896 Kaukaan Tehdas ja nastolalaisen Uudenkylän kartanon omistajatar Constance af Forselles sopivat, että tehdas sai käyttää Uudenkylän kartanon etelänpuoleista metsää 15 vuoden ajan. 1897-1898 rakennettiin uusi lankarullatehdas, jonka osia on edelleen näkyvissä Hiisiön kylässä Iitin puolella kunnanrajaa. Vuonna 1898 Kaukasissa sijaitseva lankarullatehdas suljettiin ja sen toiminta siirrettiin Lappeenrantaan sekä Iittiin rakennetuille uudemmille tehtaille.


title: Kaukaan sellu- ja paperitehdas

text: Kaukaasta tuli jälkeen rekisteröity osakeyhtiö vuonna 1903. Tehdasrakennusten vanhimpia osia on suunnitellut arkkitehti W. G. Palmqvist.


title: Kaukaan sellu- ja paperitehdas

text: Uudenkylän kartanon metsiin tukeutunut lankarullatehdas sai sivutoimipaikan Nastolassa Seestan kartanola kun kartanon omistaja, varatuomari Georg Ehrnrooth teki sopimuksen aihionsahausosaston perustamisesta Seestan kartanon maille 1903.Aihionsahausosasto tuli Oksjoen torpan alueelle. Osakeyhtiö Kaukaan Tehdas teki sopimuksen Seestan kartanon ja muiden maanomistajien maiden puunhankinnasta 10 000 sylestä rullalankapuuta. 5. tammikuuta 1904 siirtyi tehtaan vuokraama maa yhtiön omistukseen. Tehdasalueeseen kuului 60 hevosvoiman höyrykonetta varten rakennettu lauhdutusvesilammikko Luhtlammen puron varrelle, kaksi tehdasrakennusta, varastovara, tukkien varastointialue Seestajoelle saakka, toimistorakennus, leipomo, pesula, ruokala, sauna Luhtlammen rannalle sekä kaksi tai kolme työläisasuntorakennusta. Aihiorullatehdas käytti 2,15 metriä pitkiä koivuja, joita ajettiin tehtaalle. Alueella oli myös kiskoille nostettava Ruuhijärvi-laiva.


title: Kaukaan sellu- ja paperitehdas

text:
Seestan kansakoulua laajennettiin 1905 veistoluokalla. Myöhemmin kansakoulunpito siirtyi Luhtaanmaan kansakoulun Juuselan huvilaan ja lopuksi Luhtaanmaalle pysyviin tiloihin nykyiseen Luhtaanpirttiin, jonka edustalle pystytettiin tehtaan muistomerkki. Siinä on osa tehtaan 1929 tai 1930 uusittua höyrypannua, jotka otti talteen lämmittäjä ja höyrykoneenkäyttäjä Taavi Pajari. Muistomerkki paljastettiin 11. heinäkuuta 2009.
Aihionsahausosasto aloitti kesäkuussa 1904 ja se maksoi 71 000 markkaa. Uudenkylän kartanolta siirrettiin Seestan kartanolle kolme kiekkosahaa ja kolme aihionsahauskonetta. Myöhemmin saatiin neljäs aihionsahauskone.


title: Kaukaan sellu- ja paperitehdas

text: Maaliskuussa vuonna 1897 valmistui yhtiön puuhaketehdas, joka käytti raaka-aineenaan lankarullien valmistuksessa syntyvää jätepuuta. Kaukaan ensimmäinen sulfiittiselluloosatehdas rakennettiin 1898 ja toinen vuonna 1905. Uutta tehdasta laajennettiin vuonna 1912, jonka jälkeen Kaukas oli jonkin aikaa Suomen suurin sulfiittiselluloosan tuottaja. Kaukaan valmistamasta selluloosasta meni aluksi noin puolet Venäjälle ja loput kotimaahan, mutta myöhemmin vienti laajeni Saksaan ja Yhdysvaltoihin. Kaukaan lankarullaviennin tärkeitä kohdemaita olivat Venäjä, Saksa, Itävalta, Ranska, Englanti ja Belgia.


title: Kaukaan sellu- ja paperitehdas

text: Kaukas osti vuonna 1916 Kaltimon Puuhiomon, jonka mukana tuli myös huomattava metsäalue. Samana vuonna ostettiin myös Osakeyhtiö T. & J. Salvesen; kaupan mukana tuli kuusi sahalaitosta ja 69 500 hehtaaria metsää. Osakeyhtiö Gustaf Cederberg & Co.:n osto vuonna 1920 lisäsi Kaukaan metsien pinta-alaa 105 000 hehtaarilla. Kaukas aloitti sulfaattiselluloosan valmistamisen 1918, ostettuaan Joutsanosta Pulpin sulfaattitehtaan, jonka toiminta jatkui vuoteen 1950 asti. Joutseno-Pulp osakeyhtiö perustettiin 1950, omistussuhteet jakautuivat Oy Kaukas AB:n ja Rauma-Repola Oy kesken tasan. Tehtaan kapasiteetti oli 1964 220.000 tonnia valkaisematonta sulfaattiselluloosaa.


title: Kaukaan sellu- ja paperitehdas

text: Kaukas aloitti vanerintuotannon vuonna 1926, kun sen ensimmäinen vaneritehdas valmistui.Sotien välisenä aikana Kaukaan sulfaattiselluloosan tuotanto kolminkertaistui ja sulfiittiselluloosan tuotanto nelinkertaistui, kun yhtiön sulfiittiselluloosatehdasta uudistettiin vuosina 1933–1936. Sotien seurauksena Kaukas menetti paljon omia metsä-alueitaan ja perinteisiä puunhankinta-alueitaan.


title: Kaukaan sellu- ja paperitehdas

text: Sotien jälkeen yhtiön tuotantolaitoksia uusittiin. Lankarullien valmistuksessa otettiin käyttöön uusi tuotantomenetelmä ja lankarullien valmistus jatkuikin vuoteen 1971 asti, jolloin rullatehdas lopettaa toimintansa alansa viimeisenä yrityksenä Suomessa ja koko maailmassa. Vanerin tuotannossa tapahtui huomattavia uudistuksia 1950-luvun puolivälistä lähtien: 1960-luvulla asennettiin uudet vanerisorvit ja liimauspuristimet, 1970-luvulla aloitettiin vanerin valmistus kuusipuusta ja myöhemmin panostettiin vanerin jatkojalostukseen.


title: Kaukaan sellu- ja paperitehdas

text: Kaukaalle valmistui vuosina 1967–1971 Lappeenrantaan uusi sahalaitos, joka lisäsi sahatavaran tuotantokapasiteettia 330 000 kuutiometriin. Vuonna 1977 Kaukas osti myös keskikokoisen sahalaitoksen Nurmeksesta.


title: Kaukaan sellu- ja paperitehdas

text: Kaukas rakensi 1960-luvun alussa uuden sulfaattiselluloosatehtaan, joka valmistui vuonna 1964. 1971 sulfiittisellun valmistus päättyi ja sulfaattiselluloosatehdasta laajennettiin uudella tuotantolinjalla, jolta valmistui pitkäkuituista mäntyselluloosaa. Monipuolistaakseen tuotantoaan Kaukas alkoi rakentaa paperitehdasta yhdessä erään kanadalaisen yhtiön kanssa Dörpeniin, Saksan liittotasavaltaan. Tämä Nordland Papierin nimellä tunnettu tehdas käynnistyi vuonna 1969. Kanadalainen yhtiö oli sitä ennen vetäytynyt hankkeesta ja sen tilalle yhtiökumppaniksi tuli Kymmene Oy.


title: Kaukaan sellu- ja paperitehdas

text: 1970-luvulla Kaukas rakensi uuden kevyttä LWC-painopaperia tuottavan paperitehtaan, joka käytti raaka-aineenaan yhtiön tuottamaa valkaistua sulfaattiselluloosaa. Tehtaan ensimmäinen tuotantolinja käynnistyi vuonna 1975 ja toinen linja vuonna 1981. LWC-paperin kysyntä oli alusta lähtien kasvussa ja siitä saatiin myös hyvä hinta.


title: Kaukaan sellu- ja paperitehdas

text: Vuonna 1986 Oy Kaukas Ab sekä vuonna 1982 Kymmene Oy:stä ja Strömberg Oy:sta muodostettu Kymmene-Strömberg sulautuivat yhteen. Uusi yhtiö myi pois Strömbergin toiminnot ja sen nimeksi tuli Kymmene Oy. Vuonna 1996 tämä yhtiö ja Repola-konserni sulautuivat muodostaen nykyisen UPM-Kymmene Oy:n. Repola oy oli aiemmin muodostettu Rauma-Repolan ja Yhtyneiden Paperitehtaiden fuusiossa.


title: Kaukaan sellu- ja paperitehdas

text: UPM on tehostanut tehdasta vuonna 2016.


title: Kaukaan sellu- ja paperitehdas

text:
Off-line pinnoituskone (Pinnoituskone 3)
• 1988 Valmet, 1600 m/min


title: Kaukaan sellu- ja paperitehdas

text:
Päällystetty aikakauslehtipaperi (LWC ja MWC):
Sellu


title: Teepussi

text: Teepussi on pieni pussi, jonka sisällä on teetä ja jota käytetään teen hauduttamiseen. Se koostuu kahdesta osasta: teestä ja pussista. Haudutuksessa tee jää pussin sisään, jolloin se on helppo poistaa hauteesta ilman sotkua.


title: Teepussi

text: Ensimmäiset teepussit valmistettiin käsintehdystä silkistä ja ensimmäiset tähän valmistusmenetelmään perustuvat teepussi-patentit ovat peräisin vuodelta 1903. Newyorkilainen kauppias Thomas Sullivan toi teepussit markkinoille 1904 ja hän laivasi niitä ympäri maailmaa. Modernit teepussit valmistetaan paperikuidusta.


title: Teepussi

text: Perinteisesti teepussit ovat olleet neliön tai suorakulmion muotoisia. Viime aikoina pyöreän tai pyramidin muotoiset teepussit ovat saapuneet kauppoihin valmistajien vakuutellessa tämän parantavan haudutusprosessin laatua. Uudet mallit ovat saaneet kuitenkin kritiikkiä valmistusmateriaaleistaan, kuten nailonista, jotka eivät ole biologisesti hajoavia.


title: Teepussi

text: Tavallisten teepussien lisäksi myyntiin on tullut useamman eri valmistajan tyhjiä teepusseja, joihin voi itse laittaa haluamaansa irtoteetä.


title: Haribo

text: Haribo (lyhenne nimestä Hans Riegel, Bonn) on Euroopan suurin viinikumikarkkivalmistaja ja maailman yhdeksänneksi suurin makeisvalmistaja.. Yritys perustettiin Bonnissa, Saksassa vuonna 1920. Erityisen tunnettu Haribon makeisista on nallekarkki, jota on valmistettu vuodesta 1922 lähtien. Yrityksen tunnuksena onkin keltainen nalle.


title: Haribo

text: Haribolla on viisi tehdasta Saksassa ja 13 ympäri Eurooppaa.


title: Haribo

text: Suomessa Haribon makeisia on myyty 1970-luvulta lähtien. Makeiset tuodaan Suomeen pääasiassa Tanskasta mutta myös muualta, kuten Saksasta ja Belgiasta.


title: Haribo

text: Haribo on myös tuonut markkinoille suomalaisille kehitettyjä tuotteita, kuten salmiakki- ja lakritsisekoituksia.


title: Mixed Up

text: Mixed Up on vuonna 1990 julkaistu The Cure -yhtyeen remix-kokoelmalevy. Levy koostuu aiemmin julkaistuista 12" singleversioista ja uusista miksauksista. Levyn ainoa uusi kappale on "Never Enough", josta levyllä on pidennetty versio. "Pictures of You" -kappaleen miksaus tunnetaan myös nimellä "Strange mix".(*) Ei CD-versiossa.


title: Ada-uchi

text: Ada-uchi oli viranomaisen vahvistama lupa kostaa sukulaisen surmaajalle keskiaikaisessa Japanissa. Tämä oli voimassa sekä samurailuokassa että myös muiden säätyjen: talonpoika, käsityöläinen ja kauppias keskuudessa. Eli alemmankin säädyn edustajan surmaaminen saattoi johtaa lailliseen verikostoon.


title: Ada-uchi

text:
Samurai säätyyn kuuluvalla oli Meiji-kauden loppuun asti oikeus ("Kiri sute gomen") tuomita ja rangaista heti paikan päällä, mukaan lukien surmata jos tarpeellista, alempien säätyjen edustajia (talonpoika, käsityöläinen tai kauppias) ja poistua paikalta ilman ilmoitusvelvollisuutta paikallisille viranomaisille, jos nämä "käyttäytyvät toisin kuin heiltä oli lupa odottaa". Tällainen samurain suorittama "oikeuden teko" saattoi johtaa alemman säädyn "ada-uchiin".
Toisin kun samurai-säädyn fukushu-verikosto, ada-uchi oli sallittu kohdistaa ainoastaan surmaajaan. Ada-uchi kostaja ei saanut olla surmaajaa korkeammassa yhteiskunnallisessa asemassa eli säädyssä mutta kylläkin alemmassa. Ada-uchi vaati aina paikallisen viranomaisen myöntämän luvan tai lisenssin. Kun ada-uchi tuli suoritettua, alkuperäisen surman loukkaus tuli pois pyyhittyä eikä surmakierre saanut jatkua. Jos näin kuitenkin tapahtui, viranomaiset laskivat seuraavat surmat murhiksi..


title: Fukushū

text: Fukushū () eli verikosto oli yleinen eettinen koodi samurai yhteiskuntaluokan keskuudessa keskiaikaisessa Japanissa. Samurain arvoasteesta riippumatta samurain surma saattoi sytyttää kipinän sukujen tai jopa klaanien väliseen verikostoon joka saattoi paisua sodaksi asti. Koska samurai oli ensi sijassa vastuussa toimistaan isännälleen, klaanilleen ("hanilleen") tai suvulleen, ei kunniaansa varjeleva soturi ("bushi") voinut seurauksien pelossa kevyesti antautua mahdollisesti surmaan johtavaan välienmittelöön. Fukushulla ei ollut viranomaisten vahvistamaa lupaa, vaan se liittyi soturin tie ("bushidō") -eettiseen koodistoon.


title: Fukushū

text: Samurain, mutta myös alemman säädyn edustajan, surmaaminen saattoi johtaa myös lailliseen verikostoon ("ada-uchiin"). Toisin kun samurai-säädyn fukushū, ada-uchi vaati viranomaisten myöntämän luvan ja oli sallittu kohdistaa ainoastaan surmaajaan.


title: Bill Stewart

text: William Harris ”Bill” Stewart (s. 18. lokakuuta 1966 Des Moines, Iowa, Yhdysvallat) on yhdysvaltalainen jazzrumpali. Stewart on monipuolinen muusikko ja hän on soittanut erilaisten muusikkojen kanssa Maceo Parkerista Jim Halliin. Hän on myös aktiivinen säveltäjä ja hänen musiikkinsa voidaan luokitella postmoderniksi jazziksi.


title: Lick Records

text: Lick Records eli Lick oli brittiläinen levy-yhtiö ja levymerkki, joka käytännössä toimi vain 1980-luvun Hanoi Rocksin ja sen entisten jäsenten tuotannon brittiläisenä julkaisijana. Lick Records julkaisi levyjä vuosina 1983–1992. Nykyään Lick Recordsin julkaisuoikeudet kuuluvat Sanctuary Recordsille.


title: Lick Records

text: Hanoi Rocksin managerit brittiläinen Richard Bishop ja suomalainen Seppo Vesterinen perustivat Lick Recordsin yhtyeen omaksi levy-yhtiöksi ja -merkiksi, kun Hanoi Rocksille ei löytynyt sopivaa levytyssopimusta. Ilmeisesti yhtyeen omaa levy-yhtiötä oltiin suunniteltu jo syksyllä 1982. Hanoi Rocksin piti tehdä sopimus Magnet-yhtiön kanssa, mutta yhtyeen jäsenet eivät allekirjoittaneet sitä, koska yhtiöllä ei ollut minkäänlaista sopimusta tai välityskanavaa Yhdysvalloissa. Vesterinen kannatti taas Chrystalis-levy-yhtiötä. Asiat eivät kuitenkaan kehittyneet, joten ensimmäinen Lick Records -julkaisut, singlet ”Malibu Beach / Rebel On The Run” ja ”Malibu Beach /Taxi-Driver/Rebel On The Run / Beer And A Cigarette” julkaistiin toukokuussa 1983. Alun perin levytyssopimus oli tarvittu uutta "Back To Mystery City" -albumia varten, mutta lopulta sekin julkaistiin Lick-levymerkiltä toukokuussa 1983. 12. elokuuta 1983 Lick Records julkaisi Hanoi Rocksin singlet ”"Until I Get You / Tragedy"” ja ”"Until I Get You / Tragedy / Oriental Beat"”. 13. elokuuta 1983 Lick Records julkaisi Yhdistyneessä kuningaskunnassa ensimmäistä kertaa Hanoi Rocksin koko siihenastisen albumituotannon, johon kuuluivat levyt "Bangkok Shocks, Saigon Shakes, Hanoi Rocks", "Oriental Beat" ja "Self Destruction Blues", jonka Lick Records vielä julkaisi värivinyylinä 1985. Samana vuonna Lick Records julkaisi vielä 19.–20. joulukuuta 1983 The Marquee Clubilla äänitetty live-albumi "All Those Wasted Years".


title: Lick Records

text: Kesäkuussa 1983 uutisoitiin Hanoi Rocksin yhdeksän miljoonan markan levytyssopimuksesta monikansallisen CBS:n kanssa. Näin ollen Lickin piti jäädä vain väliaikaiseksi ratkaisuksi ja CBS:n sopimuksen piti tehdä koko Lick-levymerkki turhaksi. CBS:n kanssa piti nimittäin tehdä sopimuksen kuusivuotisen kestonsa aikana piti tuottaa seitsemän levyä. Hanoi Rocksin rumpali Razzle kuoli 9. joulukuuta 1984 Yhdysvaltain kiertueella Los Angelesissa. Tämän jälkeen 4. tammikuuta 1985 basisti Sam Yaffa soitti viimeisen keikkansa yhtyeessä. Razzlen korvasi Terry Chimes ja Yaffan René Berg. Uuden kokoonpanon oli tarkoitus jatkaa CBS-sopimusta, mutta Puolan kiertueen jälkeen yhtye oli käytännössä hajonnut, kun yhtyeellä ei ollut enää intoa ja Berg osoittautui vääräksi valinnaksi. 17. kesäkuuta uutisoitiin Hanoi Rocksin hajonneen laulaja Michael Monroen ilmoitettuaan eroavansa yhtyeestä. Elokuussa 1985 julkaistiin postuumista 1980-luvun Hanoi Rocksin viimeinen albumi "Rock & Roll Divorce", joka koostui Andy McCoyn varastamista Mick Staplehurstin äänittämistä bootleg-nauhoista, jotka oli äänitetty Hanoi Rocksin viimeisellä keikalla 19. toukokuuta 1985 "Rockerina Festival"illa, Puolassa. Tämä live-albumi julkaistiin Lick Recordsilta ja levymerkkinä levyssä luki BOOTLIC eli Lickin julkaisema bootleg.


title: Lick Records

text: Hanoi Rocksin viimeiseksi julistettu kokoonpano (Andy McCoy, Nasty Suicide, Timo Kaltio, Terry Chimes) otti laulajakseen Anita Chellemahin ja näin syntyi Cherry Bombz loppukesästä 1985. Tämän jälkeen kiisteltiin siitä, koskiko CBS:n tai Lick Recordsin Cherry Bombzia, joka oli jäljelle jäänyt Hanoi Rocksin viimeinen kokoonpano Michael Monroe erottua itse. Pian oli selvää, ettei CBS -sopimus koskenut Cherry Bombzia, mutta Lick päätti jatkaa Cherry Bombzin julkaisijana Hanoi Rocks -julkaisijan pohjalta. Brittiläinen Lick oli nyt täysin Richard Bishopin johtama ja hän tuli hyvin toimeen Andy McCoyn sekä Nasty Suiciden kanssa. Lick ajautui kiistoihin, kun Bishop sijoitti Cherry Bombziin osan Michael Monroelle kuuluneesta osuudesta, joka oli syntynyt Bishopin laitettua Hanoi Rocksin vanhan katalogin myyntiin. Cherry Bombz ei kuitenkaan tuonut rahoja takaisin ja Monroe katsoi ylioptimistisen Bishopin huijanneen häntä. Lisäksi ristiriitaa tuli siitä, kun Bishopin Lick Records tulikin McCoyn ja Suiciden johtaman Cherry Bombzin levy-yhtiöksi eikä soolouraansa aloitelleen Michael Monroen. Lick Records julkaisi Cherry Bombzin ensimmäiset singlet ”"Hot Girls In Love / Feline Feeling"” ja 12" maksisinglen eli EP:n ”"Hot Girls In Love / 100 Degrees In The Shade / Feline Feeling / Oil & Gasoline"”. Cherry Bombzin seuraava julkaisu, viisiraitainen EP, jota mainostettiin mini-LP:nä, julkaistiinkin Polarvox Musicin Yahoo!-levymerkillä. Lick kuitenkin julkaisi vielä 1986 Cherry Bombzin viimeisen singlen ”"House Of Ecstasy / Declaration"” ja 12" maksisinglen ”"House Of Ecstasy / Countryfield Inner City Blues / Running (Back To Your Lover)"”.


title: Lick Records

text: Cherry Bombzin jälkeen Lick Recors keskittyi vain Hanoi Rocks -kokoelmien julkaisuun ja vanhojen Hanoi Rocks -albumien uudelleenjulkaisemisiin. Jo marraskuussa 1985 Lick julkaisi "The Best of Hanoi Rocks"-kokoelma-LP:n, joka julkaistiin uudelleen vielä CD:nä 1988. Vuonna 1989 Lick Records julkaisi kaikki Hanoi Rocksin albumit CD-versioina. Vuonna 1990 ilmestyi LP:nä ja CD:nä Hanoi Rocks -kokoelma "Tracks From A Broken Dream". Vuonna 1992 ilmestyi yksi tunnetuimmista Hanoi Rocks -kokoelmista "Lean on Me", jonka piti olla viimeinen Hanoi Rocks- kokoelma, koska Lick Records jätti työnsä siihen. Hanoi Rocks- kokoelmien ja- tuotannon julkaisemista jatkoi Lick Recordsin jälkeen "Essential", joka on Castle Musicin julkaisija. Castle Communications eli Castle Music taas kuuluu Sanctuary Records Groupiin. Castle Musicin Essential julkaisi julkaisi CD:inä 1995 kaikki Hanoi Rocksin albumit Rock & Roll Divorcea lukuun ottamatta ja lisäksi Lean on Me -kokoelman. 23. huhtikuuta 2001 Castle Musicin Essential-julkaisijalla julkaistiin tupla-CD-kokoelma "Decadent Dangerous Delicious". Samana vuonna Castle Music julkaisi uudelleen CD:inä kaikki Hanoi Rocksin albumit Rock & Roll Divorcea lukuun ottamatta ja Lean on Me -kokoelma. Sanctruary Records Group julkaisi Sanctuary Midline-julkaisijalla Hanoi Rocks-kokoelman ”Up Around The Bend - Definitive Collection” 19. tammikuuta 2004. 31. heinäkuuta 2006 julkaistiin vielä uudelleen kokoelma "Decadent Dangerous Delicious" Castle Musicilta.


title: Lick Records

text: Richard Bishop muutti Yhdysvaltoihin jo 1989 ja nykyään hän esiintyy sekä levyttää sooloartistina taiteilijanimellä Sir Richard Bishop.


title: Sisäpyöräily

text: Sisäpyöräily eli indoorcycling on siihen suunnitellulla kuntopyörällä harrastettava kuntoilulaji. Sisäpyöräilystä käytetään usein nimitystä Spinning®, joka on Mad Dogg Athletics Inc:n rekisteröimä tavaramerkki. Konsepti on esitelty vuonna 1987 ja toimii tällä hetkellä yli 80 maassa yli 16.000 salilla. Konseptin kehittäjä on Jonathan Goldberg, joka tunnetaan alalla nimellä Johnny G. Spinningin on väitetty olevan tunnetuin tuotemerkki sekä tuotekonsepti liikuntakeskusalalla.


title: Sisäpyöräily

text: Sisäpyöräilytunteja ja indoorcyclingtunteja voi tarjota mikä tahansa liikuntakeskus, jolla on lajiin soveltuvat pyörät. Spinning-tunteja voivat tarjota ainoastaan lisensioidut salit sekä koulutetut ohjaajat. Spinning-koulutuksessa ja -tunneilla käytetään Star Trac V-Bike sekä Johnny G. Spinner Elite ja Spinner Pro -pyöriä. Johnny G kouluttaa spinningohjaajia ympäri maailman.


title: Sisäpyöräily

text: Sisäpyöräilyyn käytettävä pyörä muistuttaa tavallista kuntopyörää. Pyörässä on ainoastaan yksi pyörä, vauhtipyörä, jonka vastusta muuttamalla saadaan aikaan haluttu polkunopeus ja vastus vauhtipyörän pyörimiseen. Vastusta lisäämällä tai vähentämällä sekä polkimien pyöritysnopeutta vaihtelemalla kontrolloidaan harjoitteen rasittavuutta. Suurin osa pyöristä on suoravetoisia, eli polkimet ovat suoraan yhteydessä vauhtipyörään joko ketjun tai hihnan välityksellä. Tällöin polkimet pyörivät samaa nopeutta vauhtipyörän kanssa. On myös olemassa sisäpyöräilyssä käytettäviä pyöriä, jotka eivät ole suoravetoisia, vaan polkimet voi pysäyttää ilman, että vauhtipyörä pitää pysäyttää. Markkinoilta löytyy myös pyöriä, joilla voidaan polkea vedessä, esimerkiksi uima-altaassa. Tällöin lajin nimi on hydrospinning. X-Bike-pyörissä ohjaustanko liikkuu sivusuunnassa, jonka tarkoitus on jäljitellä maastopyörän ominaisuuksia.


title: Sisäpyöräily

text: Sisäpyöräily on pääsääntöisesti cardioharjoite, joko aerobinen tai anaerobinen tai molempia, riippuen tuntiprofiilista ja tavoitteista. Lihasrasitus kohdistuu hengitys- ja verenkiertoelimien lisäksi pääsääntöisesti alavartalon lihaksiin, mutta varsinkin X-Bike-tunneilla saatetaan tehdä myös ylävartaloon kohdistuvia lihaskuntoliikkeitä.


title: Sisäpyöräily

text: Hydrospinning on kehittynyt spinningistä ja siinä pyöräillään vedessä.


title: Mirka

text: Mirka on suomalainen etunimi, yksi Mirjam-nimen monista muunnelmista. Heprealaisperäisen Mirjam-nimen on selitetty tarkoittavan joko näkijätärtä ja herratarta, kaivattua tai erään selityksen mukaan katkeraa. Mirkan nimipäivä on 30. huhtikuuta. Vuoden 2015 toukokuun loppuun mennessä nimi Mirka on annettu noin 2540 naiselle ja noin 50 miehelle.


title: Suomi-sarjan kausi 2006–2007

text: Jääkiekon Suomi-sarjan eli Suomen kolmanneksi korkeimman sarjatason kausi 2006–2007 pelattiin kahdessa lohkossa, joiden neljä parasta pääsi pudotuspeleihin ja pudotuspelien kaksi parasta Mestiskarsintaan. Kausi oli kahdeksas, kun Suomi-sarjaa pelattiin. Suomi-sarjan mestaruus ratkaistiin kahdella osaottelulla Mestiskarsinnan yhteydessä.


title: Suomi-sarjan kausi 2006–2007

text: Mestaruus ratkaistiin Mestiskarsinnan yhteydessä kaksiosaisella finaalilla. Voittojen määrä ratkaisi, joten jos kumpikin joukkue olisi voittanut yhden finaalin, olisi seurannut jatkoerä ja rangaistuslaukauskilpailu. Ensimmäinen osa päättyi Titaaneiden 5-2 voittoon, joten Lempäälän Kisa tarvitsi voiton toisesta osaottelusta. Toinen finaali päättyi kuitenkin tasan 5-5, joten Kotkan Titaanit juhli Suomi-sarjan mestaruutta.


title: Suomi-sarjan kausi 2006–2007

text: Titaanit ja LeKi nousivat Mestiskarsinnan kautta Mestikseen, josta Suomi-sarjaan putosivat FPS ja KOOVEE.


title: Suomi-sarjan kausi 2006–2007

text: Suoraan II-divisioonasta Suomi-sarjaan nousivat GrIFK, NasKi ja VG-62.


title: Suomi-sarjan kausi 2006–2007

text: LeKi-75 luopui paikastaan ja sen sai SHT.


title: Suomi-sarjan kausi 2006–2007

text: Tilastoarkisto, Suomen Jääkiekkoliitto


title: Suolaisuus

text: Suolaisuus eli saliniteetti (tunnus "S") tarkoittaa veden suolapitoisuutta. Se ilmoitetaan yleensä massapromilleina eli -tuhannesosina (‰, ppt). Valtameriveden suolaisuus on tavallisesti 34,5–35 ppt, eli kilogrammassa valtamerivettä on suolaa noin 35 grammaa. Murtoveden suolaisuus on alle 24,7 ppt.


title: Suolaisuus

text: Suolaisuus on niin kutsuttu konservatiivinen suure. Konservatiivisuus tarkoittaa sitä, ettei veden suolaisuus muutu meriveden kemiallisissa ja biologisissa prosesseissa. Toisin sanoen suolaisuus voi muuttua vain meren pinnan ja reunojen kautta esimerkiksi sadannan tai haihdunnan muuttaessa makean veden määrää.


title: Suolaisuus

text: Tärkeimmät ionit valtamerivedessä ovat kloridi-, natrium-, sulfaatti-, magnesium-, kalsium, kalium-, bikarbonaatti- ja bromidi-ionit. Ne muodostavat yli 99 % meriveden suolaisuudesta. Eri suolojen suhteelliset osuudet ovat kaikkialla samat, vaikka suolaisuus vaihteleekin. Tämä periaate tunnetaan Dittmarin lakina.


title: Suolaisuus

text: Suolaisuus vaikuttaa veden tiheyteen sekä jäätymispisteeseen ja maksimitiheyden lämpötilaan. Suolainen vesi on raskaampaa kuin makea. Mitä suolaisempaa vesi on, sitä alhaisempi on sen jäätymispiste ja myös maksimitiheyden lämpötila.


title: Wymbritseradiel

text: Wymbritseradiel on Alankomaiden entinen kunta, joka sijaitsi Friisinmaan provinssissa. Pinta-alaa kunnalla oli 162,74 neliökilometriä, josta vettä oli 24,41 km². Asukkaita kunnassa oli 16 093 (30.6.2008). Wymbritseradielin keskuspaikka on nimeltään IJlst. Kunnan virallinen nimi oli friisinkielinen. Hollanniksi nimi on "Wymbritseradeel".


title: Wymbritseradiel

text: Vuonna 2011 Wymbritseradiel yhdistettiin laajassa kuntaliitoksessa lähikuntien Bolswardin, Nijefurdin, Sneekin ja Wûnseradielin kanssa uudeksi kunnaksi nimeltään Súdwest-Fryslân, josta tuli pinta-alaltaan Alankomaiden suurin kunta.


title: Wymbritseradiel

text: Asukasluvut 1. tammikuuta 2004:


title: Deuce (kappale)

text:
Deuce on yhdysvaltalaisen Kiss-yhtyeen kappale. Se löytyy yhtyeen ensimmäiseltä albumilta, joka julkaistiin vuonna 1974. ”Deuce” kuuluu Kissin klassikkokappaleiden joukkoon ja yhtye on esittänyt ”Deucea” keikoillaan niin maskittomana kuin maskillisenakin aikana. Kappale oli Kissin settilistalla vuodesta 1973 vuoden 1990 Hot in the Shade -kiertueeseen asti. ”Deuce” otettiin mukaan taas yhtyeen reunion-kiertueelle 1996 ja Kiss on esittänyt kappaletta siitä saakka jokaisella kiertueella. Nykyisin ”Deuce” on Kissin yleisin konserttien aloituskappale kuten 1970-luvulla.
Kappaleen on säveltänyt yhtyeen basisti ja keulahahmo Gene Simmons. Simmons myös laulaa kappaleen. Sanoituksesta Simmons on todennut, ettei hän tiedä mitä se tarkoittaa tai mikä on kappaleen sanoma.


title: Efrem Zimbalist

text: Efrem Zimbalist (21. huhtikuuta 1889 – 22. helmikuuta 1985) oli venäläissyntyinen viulisti ja säveltäjä.


title: Efrem Zimbalist

text: Zimbalist syntyi juutalaiseen perheeseen ja pääsi 12-vuotiaana Pietarin konservatorioon. Hän pääsi jo pian esiintymään Berliiniin, Lontooseen ja Yhdysvaltoihin, joista viimeksi mainittuun hän asettui vakituisesti. Hän aloitti opettamisen Curtis Institute of Musicissa vuonna 1928.


title: Efrem Zimbalist

text: Zimbalist vetäytyi viulistinuraltaan vuonna 1949, mutta palasi 1952 tekemään Gian Carlo Menottin konserton ensiesityksen. Hänen omaan sävellystuotantoonsa kuuluu mm. viulukonsertto, "American Rhapsody" sekä sävelrunoelma "Daphnis and Chloe".


title: Efrem Zimbalist

text: Zimbalist oli naimisissa sopraano Alma Gluckin kanssa tämän kuolemaan (1938) saakka. Heidän poikansa Efrem Zimbalist Jr. (1918–2014) oli näyttelijä, kuten myös lapsenlapsi Stephanie Zimbalist (s. 1956).


title: 12 Stones

text: 12 Stones on kristillinen post-grunge-yhtye, joka on julkaissut neljä albumia. Ensimmäinen levy oli nimeltään "12 Stones", ja se julkaistiin vuonna 2002. Heidän toinen levynsä "Potter's Field" julkaistiin vuonna 2004. Kolmas levy "Anthem For The Underdog" julkaistiin vuonna 2007. Neljäs levy, "Beneath the Scars" alunperin meinattiin julkaista 2011, mutta julkaisua viivästytettiin monta kertaa. Levy lopulta julkaistiin 2012 toukokuussa. Se lopulta julkaistiin vuonna 2012 Viides levy "Picture Perfect" julkaistiin 2017. 12 Stones on myös julkaissut kappaleen "Let Go", joka kuullaan elokuvan "Daredevil" soundtrackillä. Laulaja Paul McCoy on myös mukana Evanescencen singlellä "Bring Me to Life".


title: Yakubu Aiyegbeni

text: Yakubu Aiyegbeni (s. 22. marraskuuta 1982 Benin City, Nigeria) on nigerialainen jalkapalloilija, joka edustaa Englannin kolmannen sarjatason Coventrya. Pelipaikaltaan 184-senttimetriä pitkä Aiyegbeni on hyökkääjä.


title: Yakubu Aiyegbeni

text: Voimakas hyökkääjä Aiyegbeni pelasi uransa alkuaikoina Julius Bergerissa ja Hapoel Kfar Sabassa, josta siirtyi Maccabi Haifaan. Maccabin riveissä Aiyegbeni oli voittamassa kahta liigamestaruutta ja rikkoi monia maaliennätyksiä. Tehtyään 7 maalia kahdeksassa eurocup-ottelussa (mm. hattutemppu Olympiakosia vastaan mestarien liigassa) siirtyi nigerialainen tammikuussa 2003 Portsmouthiin.


title: Yakubu Aiyegbeni

text: Uudessa seurassaan Aiyegbeni teki maalin noin joka toisessa ottelussa ja auttoi seuransa Englannin Mestaruussarjan voittoon ja nousuun Valioliigaan.


title: Yakubu Aiyegbeni

text: Ensimmäisellä Valioliiga-kaudella Portsmouth sijoittui 13. ja Aiyegbeni teki 16 maalia, 35:ssä ottelussa. Hyökkääjän hinnaksi arvioitiin 10 miljoonaa puntaa, mutta seurajohto ei suostunut myymään suojattiaan.


title: Yakubu Aiyegbeni

text: Kauden 2004–2005 jälkeen Aiyegbeni kuitenkin myytiin Middlesbroughiin 7,5 miljoonalla punnalla. Kahden kauden jälkeen hän siirtyi Evertoniin kesällä 2007. Evertonissa Yakubu on tehnyt maaleja hyvään tahtiin: ensimmäisellä kaudella 15 maalia. Kaudella 2010–2011 hän pääsi enää harvoin avauskokoonpanoon ja onnistui syksyllä maalinteossakin vain kerran, joten tammikuussa 2011 hänet lainattiin Leicester Cityyn. Uudessa seurassaan Aiyegbeni on onnistunut maalinteossa paremmin. Kesällä 2011 Yakubu siirtyi Blackburn Roversiin.


title: Yakubu Aiyegbeni

text: Nigerian maajoukkuetta Aiyegbeni on edustanut 55 kertaa ja maaleja on syntynyt 20. Yakubu Aiyegbeni pelasi vuoden 2010 Etelä-Afrikan maailmanmestaruuskisoissa ja teki kisoissa yhden maalin rangaistuspotkusta. Aiyegbeni on ollut Nigerian luottohyökkääjä viime vuosina, sillä hän on vastannut usein Nigerian maaleista, myös hänen seurakaverinsa Victor Anichebe pelaa Nigerian jalkapallomaajoukkueessa.


title: 3 Doors Down

text: 3 Doors Down (lyhennettynä 3DD) on vuonna 1996 Mississipin Escatawpassa perustettu yhdysvaltalainen rockmusiikkia soittava yhtye. Yhtyeen nykyisen kokoonpanon muodostavat laulaja Brad Arnold, rytmikitaristi Chris Henderson, rumpali Greg Upchurch, soolokitaristi Chet Roberts sekä bassokitaristi Justin Biltonenl.


title: 3 Doors Down

text: Yhtye sai julkisuutta vuonna 2000 menestyssinglellä "Kryptonite", joka sijoittui kolmen parhaan singlen joukkoon "Billboard Hot 100"-singlelistalla. Nopeasti suursuosion saavuttanut yhtye allekirjoitti levytyssopimuksen Universal Recordsin kanssa, ja yhtyeen debyyttialbumi "The Better Life" julkaistiin 8. helmikuuta 2000, ja se on myynyt Yhdysvalloissa kuusinkertaista platinaa. 12. marraskuuta 2002 julkaistu kakkosalbumi "Away From The Sun" oli myös menestys ja sijoittui kahdeksannelle sijalle "Billboard 200"-albumilistalla. Albumia seuranneen kahden vuoden kiertueen jälkeen vuonna 2005 julkaistu studioalbumi "Seventeen Days" sijoittui suoraan listojen kärkeen ja ylitti platinamyynnin ilmestymiskuukautensa aikana. Neljäs studioalbumi, "3 Doors Down" julkaistiin 20. toukokuuta 2008, ja edeltäjänsä tapaan se ampaisi välittömästi listakärkeen. Yhtyeen viides studioalbumi, "Time Of My Life", julkaistaan 19. heinäkuuta 2011.


title: 3 Doors Down

text: Vuonna 2012 yhtye ilmoitti että Matt Roberts on jättänyt yhtyeen sairauden takia ja bändi on sanonut että hän pääsee takaisin yhtyeeseen, kun hän parantuu. Hänet korvaa väliaikaisesti Chet Roberts. Samalla bändi on ilmoittanut että Greatest Hits-kokoelmalevy on tulossa ja mukana on kolme uutta biisiä joista "One Light" julkaistiin singlenä.


title: 3 Doors Down

text: 3 Doors Down esittää vuosittain yli 300 konserttia ja on esiintynyt myös useiden festivaalitapahtumien pääesiintyjänä. Yhtye on myynyt maailmanlaajuisesti yli 16 miljoonaa albumia.


title: 3 Doors Down

text: 3 Doors Downin tunnetuimmat kappaleet ovat "Kryptonite", "Here Without You", "When I'm Gone", "Let Me Go", "It's not My Time" ja "When You're Young".


title: Folklore (albumi)

text: Folklore on Nelly Furtadon toinen studioalbumi, joka julkaistiin 24. marraskuuta 2003.


title: Advanced Packaging Tool

text: Advanced Packaging Tool eli APT on ohjelmistopakettien asennukseen ja hallintaan käytetty apuohjelma Debian GNU/Linux -jakelulle ja sen johdannaisille. Se ei ole varsinainen pakettienhallintaohjelmisto, vaan se toimii käyttöjärjestelmän varsinaisen pakettienhallintajärjestelmän päällä paketteja asennettaessa, päivitettäessä ja poistettaessa. Se kehitettiin alun pitäen Debian-projektin codice_1-järjestelmän (.deb-paketit) päälle, ja sitä käytetään myös Debianin johdannaisissa (muun muassa Ubuntussa). APT on vapaa ohjelmisto.


title: Advanced Packaging Tool

text: APT:n ansiosta varsinaisen asennusohjelman ei tarvitse huolehtia pakettien hakemisesta. Ohjelmaa asennettaessa APT hakee vaaditut paketit ja asentaa ne oikeassa järjestyksessä. Ilman APT:ta pakettien hakeminen ja järjestäminen olisi käyttäjän vastuulla ja mahdollisesti hyvinkin monimutkaista. APT voi hakea paketteja joko verkosta, esimerkiksi normaaleista FTP-palvelimista, tai CD-ROM- tai DVD-levyiltä. Käyttäjä voi määritellä myös useita vaihtoehtoisia hakupaikkoja, esimerkiksi useita läheisiä toisiopalvelimia (joita tulisi käyttää mieluummin kuin varsinaista pääpalvelinta).


title: Advanced Packaging Tool

text: Pääasiassa ohjelmaa käytetään kahden komentorivikomennon, codice_2 ja codice_3, avulla. Apuohjelmaa voidaan käyttää myös graafisten käyttöliittymien kautta, joita ovat esimerkiksi Synaptic sekä Adept Package Manager.


title: Advanced Packaging Tool

text: APT:n johdannaisversio (apt-rpm) toimii myös RPM-paketteja käyttävissä järjestelmissä. Myös OS X:lle tehty vapaiden ohjelmistojen jakelu, Fink, käyttää omien ohjelmiensa ohella APT:ta.


title: Kustannus-hyötyanalyysi

text: Kustannus-hyötyanalyysi ("yleisesti käytetyt lyhenteet KHA, CBA") on yhteiskunnallisen päätöksenteon apuväline. KHA:n avulla määritetään annetun projektin tai kaavaillun toimenpideohjelman toteuttamisen yhteiskunnallinen kannattavuus –– toisin sanoen, että ylittävätkö suunnitellusta projektista saadut hyödyt sen kustannukset. Mikäli projektin nettonykyarvo –- eli nykyhetkeen diskontatut hyödyt miinus nykyhetkeen diskontatut kustannukset –- on positiivinen, hanketta suositellaan toteutettavaksi.


title: Kustannus-hyötyanalyysi

text: KHA ei kuitenkaan ole mekaanista nettonykyarvojen laskentaa, sillä huomioon otettavat asiat eivät ole missään määrin triviaaleja. Kustannusten ja hyötyjen sekä niistä kärsivien tai hyötyvien tahojen arvioiminen on hankalaa (mm. Moral hazard -ongelma). Lisäksi on vaikeaa arvioida tarkalleen kuinka laajasti analyysi on tehtävä. Rajoitetaanko vaikutusten arviointi kunnan tai kansallisvaltion rajojen sisälle, vai täytyykö kehikkoa laajentaa.n vuotta kestävän projektin nykyarvo


title: Kustannus-hyötyanalyysi

text:
formula_1
Jossa i = diskonttokorko, formula_2 = hyöty vuonna t, formula_3 = kustannukset vuonna t ja n = projektin kesto vuosina.


title: Kustannus-hyötyanalyysi

text: Kustannus-hyötyanalyysi toteutetaan käytännössä noudattaen seuraavia pääpiirteitä:


title: J. H. Lumivuokko

text: Jussi "(Johan Henrik)" Lumivuokko (sukunimi vuoteen 1906 Lindqvist) (29. maaliskuuta 1884 Mynämäki – 26. helmikuuta 1938 Petroskoi, Neuvostoliitto) oli suomalainen ammattiyhdistysjohtaja, joka pakeni vuonna 1918 Venäjälle ja kuoli 1930-luvun lopulla Stalinin puhdistuksissa.


title: J. H. Lumivuokko

text: Lumivuokon vanhemmat olivat Henrik Lindqvist ja Serafia Hermannintytär. Lumivuokko toimi verhoilijana Turussa ja Helsingissä vuoteen 1911, jolloin hänestä tuli SDP:n Uudenmaan piirin puhuja. Lumivuokko oli Suomen puutyöntekijäin liiton puheenjohtaja 1912–1917 ja Suomen Ammattijärjestön puheenjohtaja 1917–1918. Hän toimi samalla myös Työmies-lehden toimittajana 1916–1918. Lumivuokko oli SDP:n kansanedustaja 1914 -1917.


title: J. H. Lumivuokko

text: Suomen sisällissodan aikana Lumivuokko oli kansanvaltuuskunnan jäsen ja työasiainvaltuutettu. Sodan jälkeen hän siirtyi Neuvosto-Venäjälle, jossa hän toimi Suomen kommunistisen puolueen keskuskomitean poliittisessa toimistossa. Hän johti ajoittain myös SKP:n maanalaista toimintaa Suomessa. Lumivuokko toimi Punaisen ammattiyhdistysinternationaalin (Profintern) keskusneuvoston jäsenenä 1921, suomalaisten poliittisten työntekijöiden opettajana puoluekurssilla 1921, Suomalaisen keskuskollektiivin jäsenenä 1922 ja Karjalan kansantalousneuvoston puheenjohtajan 2. sijaisena 1928. Vuosina 1930–1932 hän toimi Punainen Karjala -lehden päätoimittajana, Vapaus-lehden avustajana 1933 ja Petroskoin radion toimittajana 1932–1935. Toimittajan työn ohella hän oli NKP(b):n Karjalan aluekomitean jäsen 1932–1935 ja Vallankumoustaistelijoiden kansainvälisen avustusjärjestön Petroskoin aluekomitean puheenjohtaja 1935. Lumivuokko vangittiin 1938 Stalinin puhdistusten yhteydessä syytettynä vastavallankumouksellisesta kansalliskiihkoisesta toiminnasta. Hänet tuomittiin ammuttavaksi ja teloitettiin 26. helmikuuta 1938 Petroskoin lähellä.


title: Helena Meripaasi

text: Helena Meripaasi (s. 1967) on suomalainen kirjailija, joka on kirjoittanut muun muassa "Koirahullun päiväkirja" -sarjan. Koulutukseltaan Meripaasi on filosofian maisteri. Hän on valmistunut Helsingin yliopistosta pääaineenaan kotimainen kirjallisuus. Viime vuosina Meripaasi on tehnyt erilaisia kirjallisuuteen ja kirjoittamiseen liittyviä töitä. Hän viettää osan vuodesta Irlannissa maaseudulla, ja hänellä on omia koiria.


title: Anker Jørgensen

text: Anker Henrik Jørgensen (13. heinäkuuta 1922 Kööpenhamina – 20. maaliskuuta 2016 Kööpenhamina) oli tanskalainen poliitikko, joka toimi Tanskan pääministerinä kahteen otteeseen: 1972–1973 ja uudelleen 1975–1982, johtaen yhteensä viittä hallitusta. Jørgensen toimi vuonna 1978 lyhyesti myös Tanskan ulkoministerinä. Hän edusti Sosiaalidemokraatteja.


title: Anker Jørgensen

text: Tanskan sosiaalidemokraattisen puolueen puheenjohtajana Jørgensen oli vuosina 1972–1987. Hänen ollessaan pääministerinä Tanska liittyi EEC:hen vuonna 1973.


title: Anker Jørgensen

text: Jørgensen teki 1. syyskuuta 1977 oikeisto-opposition kanssa sopimuksen kolme vuotta kestävästä hätäohjelmasta, jossa muun muassa korottettiin veroja laajasti.


title: Anker Jørgensen

text: Varhain orvoksi jäänyt Jørgensen nousi vaatimattomista oloista politiikan huipulle. Hän oli naimisissa Ingrid Jørgensenin (k. 1997) kanssa 49 vuotta. Heillä oli neljä lasta.


title: Hittihökkeli

text: Hittihökkeli on suomalaisen Freud Marx Engels & Jung -yhtyeen kahdeksas studioalbumi. Se julkaistiin vuonna 1999. Albumi käytiin äänittämässä outlaw countryn tärkeimmässä kaupungissa Teksasin Austinissa.


title: Jean-Marcel Jeanneney

text: Jean-Marcel Jeanneney (13. marraskuuta 1910 Pariisi, Ranska – 17. syyskuuta 2010) oli ranskalainen poliitikko.


title: Jean-Marcel Jeanneney

text: Jeanneney toimi ministerinä useissa 1950–1960-lukujen hallituksissa. Lisäksi hän toimi Ranskan suurlähettiläänä Algeriassa. Hän oli taloustieteiden professorina Pariisissa ja perusti "Observatoire Français des Conjonctures Economiquesin". Hänen poikansa, poliitikko Jean-Noël Jeanneney syntyi vuonna 1942.


title: R. Venkataraman

text: Ramaswamy Venkataraman (4. joulukuuta 1910 – 27. tammikuuta 2009) oli intialainen poliitikko.


title: R. Venkataraman

text: Venkataraman syntyi Tamil Nadun osavaltiossa. Hän opiskeli Madrasissa ja toimi jo ennen poliittista uraansa lakimiehenä vuodesta 1935. Hän osallistui Intian itsenäisyysliikkeen toimintaan ja brittiläiset siirtomaaisännät laittoivat hänet vankilaan. Vapautumisensa jlkeen hän jatkoi lakimiehenä ja osallistui maansa perustuslain kirjoittamiseen.


title: R. Venkataraman

text: Venkataraman valittiin Intian kahdeksanneksi presidentiksi vuonna 1987. Häntä seurasi vuonna 1992 Shankar Dayal Sharma. Ennen presidenttiyttään Venkataraman oli toiminut lähes neljä vuotta Intian seitsemäntenä varapresidenttinä.


title: Aden Abdullah Osman Daar

text:
Aden Abdullah Osman Daar (1908 – 8. kesäkuuta 2007) oli somalialainen poliitikko ja maansa ensimmäinen presidentti.
Daar syntyi Beledweynessä, Hiiraanin alueella. Hän liittyi vuonna 1944 Somali Youth Leagueen ja tuli valituksi maansa ensimmäiseksi presidentiksi sen saavutettua itsenäisyyden vuonna 1960. Vuoden 1967 vaaleissa hänet voitti Abdirashid Ali Shermarke. Daar oli myös ensimmäinen afrikkalainen johtaja, joka luopui vallasta suosiolla hävittyään demokraattiset vaalit


title: Aden Abdullah Osman Daar

text: Daar kuului somalien hawiye-klaaniin ja puhui somalin lisäksi italiaa, englantia sekä arabiaa. Hän kuoli 99-vuotiaana nairobilaisessa sairaalassa Keniassa kesäkuussa 2007 oltuaan vaikeasti sairaana kuukausia.


title: Rainbow Warrior (1955)

text: Rainbow Warrior, alkuperäiseltä nimeltään "Sir William Hardy", oli vuonna 1955 rakennettu ja ympäristöjärjestö Greenpeacen vuodesta 1978 lähtien omistama laiva, jota käytettiin useissa valaan- ja hylkeenpyyntiä, ydinkokeita ja ydinjätteiden dumppausta vastustavissa kampanjoissa 1970–1980-luvuilla. Ranskan tiedustelupalvelun DGSE:n iskuryhmä upotti laivan Aucklandin satamaan Uudessa-Seelannissa 10. heinäkuuta 1985.


title: Rainbow Warrior (1955)

text: Rainbow Warrior upotettiin 10. heinäkuuta 1985 Aucklandin satamassa. Ranskassa tapaus johti hallituskriisiin, koska Ranskan tiedustelupalvelu DGSE oli asentanut pommin laivaan. Operaation nimi oli Opération Satanique (Operaatio Saatana). 20. syyskuuta Ranskan puolustusministeri Charles Hernu ja DGSE:n päällikkö Pierre Lacoste erosivat. Aluksen oli määrä purjehtia Mururoan atollille Ranskan Polynesiaan, missä Ranska suoritti vedenalaisia ydinkokeita. Räjähdyksessä kuoli yksi miehistön jäsen.


title: Rainbow Warrior (1955)

text: Suurin osa DGSE:n agenteista pakeni Uudesta-Seelannista, mutta agentit Dominique Prieur ja Alain Mafart jäivät kiinni. Kolme muuta agenttia – Roland Verge, Gérard Andries ja Bartelo – pakenivat Uudesta-Seelannista "Ouvéa"-nimisellä purjeveneellä, jonka Australian poliisi sai kiinni Norfolkinsaarella. Australian laki ei kuitenkaan sallinut pidätystä todisteiden puutteessa. Ranskalainen "Rubis"-sukellusvene oli alueella ja poimi vapautetut agentit ennen kuin Uusi-Seelanti ehti vaatia luovutuspyyntöä. Ouvéa upotettiin.


title: Rainbow Warrior (1955)

text: Ranska uhkasi panna Uuden-Seelannin kauppasaartoon EEC-alueella, jos Uusi-Seelanti olisi vaatinut korvausta. Se olisi tarkoittanut maataloustuotteiden kaupan pysähtymistä Britanniaan. Lopulta Ranska maksoi 13 miljoonaa Uuden-Seelannin dollaria Uuden-Seelannin hallitukselle eivätkä Mafart ja Prier joutuneet vankilaan vaan Haon atollille kymmeneksi vuodeksi; Mafart palasi kuitenkin Ranskaan jo vuonna 1987 ja Prieur vuonna 1988. Tasan 20 vuotta tapauksen jälkeen Ranskan hallitus kertoi, että räjäytyskäsky oli tullut suoraan presidentti François Mitterrandilta. Rainbow Warriorin hylky upotettiin Uuden-Seelannin vesille, missä se on nykyisin korallien peittämänä suosittu sukelluskohde. Viimeksi Ranska teki Mururoan alueella ydinkokeita vuonna 1996.


title: Krooli

text: Krooli () on nopein ilman apuvälineitä suoritettava uintitekniikka, ja siksi se on vapaauinnissa () käytetyin tekniikka. Se on kehittynyt koirauinnista jo valtavan kauan sitten, mutta unohtui sivistyskansoilta ja nämä oppivat sen uudelleen Oseanian alkuasukkailta 1800-luvun lopulla.


title: Krooli

text: Kroolia uidaan vatsallaan. Kroolin käsiveto koostuu veto- ja palautusvaiheista. Vetovaiheen alussa käsi on kurkotettuna suoraan eteen, mistä se pyritään mahdollisimman suuri vetopinta-ala ylläpitäen siirtämään vastakkaiseen ääriasentoonsa reiden sivulle. Heti käden tultua veteen haetaan sculling-liikkeellä ote vedestä, jonka jälkeen kyynärpää koukistuu, jotta vältetään turhaa olkapään rasitusta ja saadaan käsivetoon lisää voimaa. Käsivarsi ja kämmen eivät ylitä vartalon pitkittäistä keskilinjaa. Veto on loppua kohden kiihtyvä. Käsivedon palautusvaiheella tarkoitetaan vedenpinnan yläpuolella tapahtuvaa osaa, jossa käsi viedään reiden sivulta yläkautta pitkälle eteen. Tässä vaiheessa tärkeintä on pyrkiä minimoimaan veden vastus nostamalla hartia korkealle kiertämällä koko vartaloa (rullaus) ja ojentamalla käsi virtaviivaisesti veteen. Nykyisin pyritään palautuksessa mahdollisimman luonnolliseen liikkeeseen olkapäärasituksen välttämiseksi, joten kyynärpäätä ei tarvitse juurikaan koukistaa. Luonnollisen liikkeen tavoittelun vuoksi jokaisella uimarilla on erilainen "helpoin" liikerata.


title: Krooli

text: Krooliuinnin potkuna käytetään vuoropotkua. Potku lähtee lonkasta asti niin, että alaspäin potkaistaessa polvi menee edellä ja jalkaterä potkaistaan piiskamaisesti suoraksi. Ylöspäin potkaistaessa jalka pidetään suorana. Potkurytmi on uimarikohtainen asia. Yleisin potkurytmi on kuusi potkua käsivetoa kohden. Varsinkin pitkillä matkoilla (400 m, 800 m, 1500 m ja avovesiuinti) on yleinen myös potkurytmi, jossa käytetään vain kahta potkua käsivetoparia kohti.


title: Krooli

text: Uinnin aikana kasvot pidetään vedessä. Luonnollisin uintiasento saavutetaan pitämällä katse pohjaa kohti. Entinen "katse eteenpäin" -tyyli aiheuttaa alaselkään notkon, jolloin selän päälle kertyy vettä, mikä tekee uinnista raskaampaa. Sisäänhengitys suoritetaan "kainalosta" niin, että henkeä vedetään käsivedon palautusvaiheen aikana. Tavoitteena on, että päätä ei juurikaan tarvitsisi kääntää hyvästä uintiasennosta sivulle, vaan vartalon rullauksella saadaan puolet kasvoista vedenpinnan yläpuolelle, mikä riittää hengittämiseen. Uloshengitys toteutetaan kasvojen ollessa vielä vedessä.


title: Amerikkalaisia unelmia

text: Amerikkalaisia unelmia on Kari Peitsamon ja Freud Marx Engels & Jungin yhteisalbumi, joka julkaistiin 1. kesäkuuta 2005. Albumin kuudestatoista kappaleesta puolet on Peitsamon ja puolet ”Freukkarien” tekemiä. Laulut kertovat enimmäkseen Yhdysvalloista ja ns. "amerikkalaisista unelmista". Levy nousi ilmestyttyään viikoksi Suomen albumilistalle sijalle 39.


title: Amerikkalaisia unelmia

text: Levyn tekoprosessi päättyi riitaan Freud Marx Engels & Jungin ja Peitsamon kesken.


title: Amerikkalaisia unelmia

text: Albumi jäi Froikkareiden viimeiseksi studioalbumiksi ennen Pekka Myllykosken kuolemaa.


title: AIM (satelliitti)

text: AIM (Aeronomy of Ice in the Mesosphere) on NASAn tiedesatelliitti, joka laukaistiin avaruuteen 25. huhtikuuta 2007 Pegasus XL -kantoraketilla, joka lähti Lockheed L-1011 -lentokoneesta, joka lähti Vandenbergin lentotukikohdasta .


title: AIM (satelliitti)

text: AIM kuuluu NASAn SMEX-satelliittiohjelmaan, se on SMEX 9. Sen mukaan satelliitti tutkii 80 kilometrin korkeudella ilmakehässä (mesosfäärissä) esiintyviä jääpilviä (Polar Mesospheric Cloud eli PMC). Näillä saattaa olla kohtalaisen suuri merkitys kalottialueiden säälle.


title: AIM (satelliitti)

text: Satelliitin mittalaitteet ovat


title: Elly Beinhorn

text: Elly Beinhorn (30. toukokuuta 1907 – 28. marraskuuta 2007) oli saksalainen lentäjä.


title: Elly Beinhorn

text: Beinhorn syntyi Hannoverissa. Hän tuli tunnetuksi "maailman nopeimman pariskunnan" toisena osapuolena: hänen miehensä oli Bernd Rosemeyer, joka kuitenkin kuoli jo vuonna 1938.


title: Elly Beinhorn

text: Beinhorn ja Rosemeyer menivät naimisiin 13. heinäkuuta 1936, ja heille syntyi poika Bernd Jr. marraskuussa 1937. Miehensä kuoleman jälkeen Beinhorn meni vuonna 1941 uusiin naimisiin ja sai Stephanie-tyttären.


title: Elly Beinhorn

text: Beinhorn muutti toisen maailmansodan jälkeen Sveitsiin ja jatkoi lentämistä 51-vuotiaaksi saakka. Hän kirjoitti myös useita teoksia, kuten omaelämäkerran. Hän kuoli Ottobrunnissa marraskuussa 2007 täytettyään puolta vuotta aiemmin sata vuotta.


title: Henri Turenne

text: Henri Turenne oikeastaan Henri de la Tour d'Auvergne, Turennen varakreivi (11. syyskuuta 1611 Sedan – 27. heinäkuuta 1675 Sasbach Baden) oli Ranskan marsalkka vuodesta 1643, ja yksi 1600-luvun merkittävimmistä sotilaista.


title: Henri Turenne

text: Turenne syntyi Sedanissa vuonna 1611 ja hän oli Vilhelm I Oranialaisen tyttärenpoika. Hän oli Alankomaiden armeijan palveluksessa vuosina 1625–30, muun muassa setänsä Morits Oranialaisen alaisuudessa. Turenne siirtyi vuonna 1630 Ranskan palvelukseen, jossa hän saavutti Ranskan marsalkan arvon 1643.


title: Henri Turenne

text: Turenne johti Ranskan armeijaa kolmikymmenvuotisessa sodassa vuosina 1643–48. Hän sai komennettavaakseen Baijerissa operoivan Ranskan armeijan vuonna 1643. Hän hävisi Tuttlingenin taistelun marraskuussa 1643 Franz von Mercyn johtamille keisarillisille. Tappion jälkeen Turenne joutui vetäytymään seuraavan talven aikana Reinille ja menetti yli puolet 16 000 miehestään. Elokuussa 1644 Turenne yritti edetä Reinin laaksosta pois Schwarzwaldin kautta, mutta hän hävisi uudestaan Mercylle Freiburgin taistelussa. Uudestaan Turenne koetti jättää Reinin vuonna 1645, kun yritti hän hyökätä Schwabeniin, mutta Mercy voitti hänet jälleen, tällä kertaa Mergentheimin taistelussa toukokuussa. Keisarillisten yliote Reinillä murtui, kun he hävisivät Böömissä ruotsalaisille Jankovin taistelun maaliskuussa 1645. Voittonsa jälkeen ruotsalaiset lähettivät Turennelle apuvoimia. Saatuaan vahvistuksia Turenne lähti hyökkäämään ja 3. elokuuta 1645 käytiin Allerheimin taistelu, jossa Mercy kaatui ja keisarillinen armeija tuhottiin. Kolmikymmenvuotinen sota päättyi vuonna 1648.


title: Henri Turenne

text: Fronden kapinassa Turenne pysyi uskollisena Ranskan kuningas Ludvig XIV:lle. Ranskan armeija asettui Turennen puolelle kapinallisen Louis II Condén sijaan. Vuosina 1654–55 Turenne hääti vaiheittain Ranskaan kapinallisten avuksi tunkeutuneet espanjalaiset ja hyökkäsi sitten itse Espanjan Alankomaihin. Turenne valtasi Arrasin vuonna 1654 ja voitti Dyynien taistelun vuonna 1658. Rauha solmittiin vuonna 1659 ja Turenne sai Ranskan marsalkka-kenraalin arvon vuonna 1660.


title: Henri Turenne

text: Ranska aloitti devoluutio-sodan Espanjaa vastaan vuonna 1667. Turenne komensi pääarmeijaa, jonka mukana nimellisesti sotatoimia johtanut Ludvig XIV oli. Armeija hyökkäsi Espanjan Alankomaihin toukokuussa 1667. Armeija eteni menestyksekkäästi, mutta epätyydyttävä rauha päätti sodan vuonna 1668.


title: Henri Turenne

text: Ludvig XIV aloitti uuden sodan Alankomaita vastaan vuonna 1672. Ranskan–Hollannin sodassa Turennen johtama armeija operoi ensin Alankomaissa. Sota eteni hyvin ja syksyllä kaksi kolmasosaa Alankomaista oli vallattu. Keisari Leopold I ja Brandenburgin vaaliruhtinas Fredrik Vilhelm liittyivät sotaan Hollannin puolelle ja syksyllä 1672 Turenne lähetettiin johtamaan sotatoimia Reinille. Seuraavana talvena Turenne hävittin Reinin itärantaa tavoitteenaan estää keisarillisten eteneminen alueelle. Keisarillinen kenraali Enea Caprara ylitti Reinin Strasbourgissa vuonna 1674. Turenne kohtasi hänet Sinzheimin taistelussa 16. kesäkuuta 1674. Kummatkin armeijat koostuivat lähinnä ratsuväestä alueen vaikean huoltotilanteen vuoksi. Ranskalaiset joutuivat taistelussa vaikeaan asemaan, mutta Turennen taktinen neronleimaus ratkaisi taistelun. Ranskalaiset voittivat, mutta he olivat liian väsyneitä lähteäkseen takaa-ajoon. Kumpikin puoli menetti noin 2 000 miestä. Turenne ei pystynyt käyttämään voittoa hyväkseen, sillä hänellä oli liian vähän joukkoja käytettävissään. Sen sijaan hän hävitti läpi koko kesän laajasti Reinin itärantaa. (ns. ensimmäinen Pfalzin hävitys)


title: Henri Turenne

text: Turenne kohtasi 4. lokakuuta 1674 Enzheimin taistelussa Alexander Bournonvillen, jolla oli 36 000 miestä. Turenne oli vain 25 000 miestä, joten hän oli alivoimainen, mutta hänen oli pakko aloittaa taistelu. Ranskalaiset hyökkäsivät aamunkoitteessa ja seurasi koko päivän kestänyt taistelu. Keisarilliset jäivät tappiolle, mutta he pääsivät vetäytymään pimeyden suojassa seuraavana yönä. Keisarilliset menettivät taistelussa 3 500 ja Turenne 3 000 miestä.


title: Henri Turenne

text: Taistelun jälkeen keisarilliseen armeija yhtyi 20 000 brandenburgilaista 10. lokakuuta ja Turenne joutui vetäytymään. Bournonville luuli, että Turenne oli siirtynyt jo talvimajoitukseen, ja asetti omankin armeijansa talvimajoitukseen. Asioiden laita oli kuitenkin toinen: Turenne sai vahvistuksia ja lähti liikkeelle joulukuun alussa. Hän hyökkäsi keisarillisten hajallaan olleen armeijan kimppuun. Ranskalaiset löivät keisarillisten viivyttävän ratsuväen Mülhausenin taistelussa 29. joulukuuta 1674. Turenne kohtasi keisarillisten pääarmeijan 4. tammikuuta 1675 Türkheimin taistelussa. Kummallakin puolella oli noin 30 000 miestä. Keisarilliset vetäytyivät illan tultua alueelta ja Turenne siirsi joukkonsa talvimajoitukseen. Seuraavaksi kesäksi keisari Leopold kutsui Reinin armeijansa komentajaksi Raimondo Montecuccolin. Hänellä oli armeijassaan 35 000 miestä Turennen 25 000 vastaan. Turenne pakotti Montecuccolin taisteluun epäedullisessa asemassa Sasbachissa 27. heinäkuuta. Taistelussa Turenneen osui tykinkuula ja hän kuoli.


title: Ponzi-huijaus

text: Ponzi-huijaus eli Ponzi-järjestelmä on pyramidihuijauksen muoto, jossa joku kerää pääomia kuviteltua tai olemassa olevaa sijoituskohdetta varten luvaten sijoituksille nopeaa ja korkeaa tuottoa: korkeampaa kuin mistään muusta sijoitustoiminnasta on mahdollista saada. Sijoituskohde voi olla kultavaranto, kaivos, öljyesiintymä, lomaosake tai mikä tahansa tuottoisalta kuulostava kohde. Todellisuudessa mitään laillista liiketoimintaa ei harjoiteta tai se on vähäistä.


title: Ponzi-huijaus

text: Ponzi-huijaus on saanut nimensä Charles Ponzista.


title: Ponzi-huijaus

text: Alussa sijoittajille maksetaan luvattua korkoa tai tuottoa sijoituksille niistä varoista, joita myöhemmät sijoittajat tuovat järjestelmään. Nopeat ja runsaat tuotot saavat monet osallistujat sijoittamaan rahat uudestaan järjestelmään ja houkuttelemaan mukaan uusia sijoittajia. Ideaa markkinoidaan ja levitetään henkilökohtaisen suosittelun periaatteella tutulta toiselle samoin kuin verkostomarkkinointia ja ketjukirjeitä.


title: Ponzi-huijaus

text: Ponzi-huijauksia on tehty ainakin 1800-luvulta lähtien. Tyypillinen sijoituskohde olivat keksityt Etelä-Amerikan kaivokset, öljylähteet ja pienet yksityiset rautatieyhtiöt. Erilaiset käärmeöljyjä ja muita ihmerohtoja myyvät supliikit liikemiehet harjoittivat myös osakekauppaa, mitä voidaan pitää ponzi-huijauksina. Henkilökohtaisten todistuskertomusten avulla myydyillä ihmelääkkeillä ei ollutkaan parantavia vaikutuksia eikä väitettyä yhtiötä tai suuria tuotantolaitoksia ollut olemassa, jolloin myydyt osakkeet olivat arvottomia niihin sijoittaneille henkilöille. Kun totuus paljastui, myyntimiehet olivat jo keränneet kimpsunsa ja matkustaneet lain kouran ulottumattomiin uusille alueille myymään ideaansa.


title: Ponzi-huijaus

text: Pörssiyhtiöiden tilinpäätöstietoja ja vuosikatsaustiedotteita väärentämällä on saatu aikaan sijoittajien ryntäys ostomarkkinoilla. Yhtiöiden osakkeita on ostettu valtaisia määriä yli niiden todellisen arvon suurien kasvuodotusten ja osinkojen toivossa. Näin tapahtui 1990-luvulla erityisesti it-yritysten ja 2000-luvulla yhdysvaltalaisen energiajätin Enronin kohdalla. It-kuplan puhjettua tuhannet sijoittajat menettivät rahansa yhtiöiden paljastuttua lähes arvottomiksi. Enron teki puolestaan historian ehkä kuuluisimman ja suurimman konkurssin vuoden 2001 lopussa. Näitä vedätyksiä voidaan pitää tietyin varauksin eräänlaisina Ponzi-huijauksina, joskin yritykset harjoittivat yleensä laillista liiketoimintaa toisin kuin monissa perinteisissä ponzeissa tehdään. Pörssiyhtiöiden osakkeiden myynti ei tapahdu henkilökohtaisen suosittelun periaatteella niin kuin tyypillisessä ponzissa, joten tässäkin on eroja tyypilliseen ponzi-huijaukseen.


title: Ponzi-huijaus

text: Suomen tunnetuin ja ehkä Pohjoismaiden laajin Ponzi-huijausepäily on sijoitusklubi WinCapita, joka toimi aiemmin nimillä WinClub ja GiiClub. Sen kautta väitetään huijatun jopa 70–100 miljoonaa euroa vuodesta 2003 aina 7. maaliskuuta 2008 asti, jolloin klubin internetsivusto suljettiin ja päätekijät katosivat jäljettömiin sijoittajien rahat mukanaan. Poliisi tutkii vuoden 2008 keväällä järjestelmää epäiltynä petoksista, rahankeräysrikoksesta, markkinointirikoksista ja rahanpesusta. Ponzihuijaus on uudehko tapa saada rikollisesti hankittu raha näyttämään laillisilta tuloilta.


title: Ponzi-huijaus

text: Ponzi-huijaukset ovat saaneet nimensä Charles Ponzin mukaan (mies tunnetaan myös nimillä Carlo ja Carl Ponzi, Charles Ponei ja Charles P. Bianchi). Hän syntyi Italiassa vuonna 1882, mutta muutti Yhdysvaltoihin omien sanojensa mukaan vuonna 1903. Oltuaan välillä Kanadassa ja kärsittyään rangaistuksia petoksista, hän keksi vuonna 1920 idean, joka teki hänestä maailmankuulun ja josta hänen nimensä on annettu vastaaville muille huijauksille.


title: Ponzi-huijaus

text: Ponzi huomasi, että kansainvälisillä postivastauskupongeilla (IRC eli International Postal Reply Coupon) oli mahdollista tehdä voittoa eri maiden erisuuruisten postimaksujen ja osin nopean inflaationkin ansiosta. Jos joku lähetti rahaa Italiaan ja siellä ostettiin edullisesti IRC, joka lähetettiin sitten Yhdysvaltoihin, niin samaa kuponkia vastaan saatiin vaihdettua suuremman summan edestä postimerkkejä kuin mistä lähtömaassa oli maksettu. Tämän järjestelmän ansiosta Ponzi väitti olevan mahdollista tehdä täysin laillisesti järjestelmän heikkoutta hyväksi käyttäen jopa yli 400 prosentin voittoa kulujen jälkeen, kun vain oli tarpeeksi asiamiehiä hoitamassa muiden sijoituksia.


title: Ponzi-huijaus

text: Ponzi sai muutaman tuttavan sijoittamaan postikuponkeihin ja lupasi heille 50 prosentin tuoton 45 päivän sijoituksesta. Hän maksoi ensin sijoittaneille viimeksi sijoittaneiden varoista lupaamansa tuoton ja sai siten uusia sijoittajia aiempien sijoittajien suositellessa järjestelmää heille. Suuria voittoja saaneet sijoittajat sijoittivat enimmäkseen saamansa voitot ja alkupääoman uudestaan järjestelmään lisävoittojen toivossa, joten Ponzi ei joutunut maksamaan nettovoittoa kovinkaan monelle. Tämä mahdollisti sijoitusten määrän nopean kasvun ja maksukyvyn aiemmin sijoittaneille, jos joku halusi sijoituksensa pois järjestelmästä.


title: Ponzi-huijaus

text: Ponzi sai kerättyä puolessa vuodessa monta miljoonaa dollaria sijoittajilta ennen kuin jäi kiinni rikoksistaan elokuussa 1920. Osa sijoittajista uskoi vielä Ponzin kiinnijäämisen ja syytteiden jälkeen, että hän oli rehellinen liikemies ja että sijoitukset olivat hyvässä turvassa hänen huomassaan. Ponzi tuomittiin lopulta viideksi vuodeksi liittovaltion ja yhdeksäksi vuodeksi osavaltion vankilaan. Hän kuoli myöhemmin köyhissä oloissa Brasiliassa vuonna 1949, vaikka hänen kauttaan oli kiertänyt miljoonia dollareita huijauksen menestysaikana.


title: Ponzi-huijaus

text:
Ponzi-huijaus on Suomessa ja useimmissa maissa lainvastaista. Suomessa rikotaan rahankeräyslakia ja syyllistytään petokseen. Kyseeseen tulee myös markkinointirikos, koska ideaa markkinoidaan totuudenvastaisten ja harhaanjohtavien markkinointiväittämien avulla. Huijaukseen rahojaan sijoittavien asema on tukala, sillä he syyllistyvät itsekin rahankeräys- ja markkinointirikoksiin, vaikka eivät sitä tietäisi.
Käytännössä rahaa ja aikaa järjestelmään hävinneet sijoittajat ovat kuitenkin pääsääntöisesti rikoksen uhreja eivätkä rikollisia. Heidän juridinen asemansa on silti heikko, sillä sijoitettuja rahoja ei yleensä voi saada takaisin. Ne tuomitaan valtiolle menetetyiksi, jos pääsyylliset tuomitaan ja varat saadaan takavarikoitua. Muussa tapauksessa ne päätyvät päätekijöiden taskuihin ja jäävät sijoittajien henkilökohtaiseksi tappioksi.


title: Ponzi-huijaus

text: Verkostomarkkinointi on myyntijärjestelmä, jossa tuotteita ja palveluita kaupitellaan henkilöltä toiselle suositteluperiaatteen mukaan. Suosittelija saa palkkioita oman tuotemyyntinsä sekä henkilökohtaisten ostojensa lisäksi alalinjaan värvätyn myyjäjoukon tuottaman liikevaihdon perusteella. Palkkiojärjestelmä on monitasoinen eli palkkioita saa useammalta kuin yhdeltä tasolta myyjiä alapuolisesta organisaatiosta. Tästä syystä järjestelmää kutsutaan myös nimellä monitasomarkkinointi. Henkilökohtaiseen suositteluun perustuvan markkinointimenetelmän vuoksi järjestelmää kutsutaan myös suosittelumarkkinoinniksi monien muiden nimien lisäksi. Ponzi-huijausten ja verkostomarkkinoinnin välinen raja ei ole selvä. Esimerkiksi Albaniaa vuonna 1997 ryöstäneet yritykset voidaan luokitella verkostomarkkinoinniksi samoin kuin Ponzi-huijaukseksi sanottu pyramidipeli nimeltä TaxPeople eli Renaissance Yhdysvalloista.


title: Ponzi-huijaus

text: Ponzi-huijaus voi erota verkostomarkkinoinnista siten, ettei siinä välttämättä kaupitella todellista tuotetta tai palvelua. Myös palkkiojärjestelmä voi poiketa verkostomarkkinoinnin palkkiojärjestelmistä. Verkostomarkkinointi muuttuu kuitenkin Ponzi-huijaukseksi, kun se leviää uusille maantieteellisille alueille tai kun yhtiö avaa uusia tuotantolinjoja, jolloin myöhemmin mukaan lähtevien sijoituksista maksetaan palkkiota aiemmin mukaan lähteneille. Tällöin tuotteiden hintaan sisältyy ns. vastikkeetonta osuutta eli tuotteet myydään reiluun ylihintaan, jolloin pyramidipelin toteennäyttäminen on vaikeaa ja jopa mahdotonta. Tästä syystä viranomaiset eivät voi tehdä paljoakaan estääkseen verkostomarkkinoinnin tavoin toteutettua pyramidipeliä, vaikka se sisältää saman osallistujien kannalta itsetuhoisen tappiomekanismin, joka aiheuttaa valtaosalle osallistujista vääjäämättömän taloudellisen tappion.


title: Ponzi-huijaus

text: Ponzi-huijaukset ja verkostomarkkinointi aiheuttavat valtaosalle osallistujia taloudellisen tappion, koska rahaa ei tule verkoston sisälle kovinkaan paljoa sen ulkopuolelta. Suurin osa tai kaikki raha tulee järjestelmään sen sisältä, osallistujilta. Näin myöhemmin mukaan lähteneet maksavat aiemmin mukaan lähteneiden saamat palkkiot, vaikka virallisesti maksut kulkevatkin pääyhtiön kautta ja ne maksetaan tuotemyyntien perusteella.


title: Ponzi-huijaus

text: Kun tuotteet sisältävät reilua ylihintaa ja jäsenet maksavat lisäksi ylihintaa koulutuksesta ja markkinointimateriaalista, niin järjestelmiä voidaan epäillä pyramidipelistä, vaikka tuotteita ja palveluita myytäisiinkin jonkin verran myös loppukäyttäjille eli verkoston ulkopuolisille asiakkaille. Pyramidipelin määritelmän mukaan riittää, että vain osa maksetuista palkkioista aiheutuu vastikkeettomasta myynnistä ja on siten laitonta rahankeräystä, jossa maksajina toimivat myöhemmin mukaan lähteneet eivätkä todelliset asiakkaat.


title: Ponzi-huijaus

text: Pääosa kaikista verkostoon palautetuista maksuista on peräisin osallistujien tuoteostoista omaan kotitalouteen ja suorista tai epäsuorista osallistumismaksuista, mikä antaa verkostomarkkinointiyrityksistä pyramidipelin vaikutelman kaikkine tunnusmerkkeineen: suurin osa osallistujista häviää rahaa ja näiden häviäjien rahoilla maksetaan harvojen aiemmin mukaan lähteneiden voittajien palkkiot sekä pääyhtiön omistajien voitot tai osa niistä.


title: Ponzi-huijaus

text: Sijoituskohteen markkinoija on taitava psykologinen manipuloija ja uskottava esiintymisessään. Hän herättää luottamusta ja ihailua kuulijoissaan ollen heille esikuva yrittäjyydestä ja rohkeudesta. Ehdokkaat uskovat hänen lupauksiinsa suurista tuloista, jos nämä vain rohkenevat sijoittaa tähän "uuteen toimintaan". Sijoituskohde on yleensä aina jotakin uutta ja mullistavaa, ennen näkemätöntä laajuudessaan, suuruudessaan, tehossaan, tuotto-odotuksissaan, kasvuvauhdissaan ja loistossaan. Se on jotakin, mitä ihmiset haluavat uskoa voidakseen olla osallisia uskomattomasta onnenpotkusta, kun juuri heidät on valittu saamaan vaurautta löydön avulla.


title: Ponzi-huijaus

text: Ponzi-huijauksen aloittaja maksaa alussa saamistaan sijoituksista korkoa tai sijoitusten palautusta osalle osallistujista. Nämä innostuvat tästä nopeasta voittojen kotiuttamisesta niin paljon, että suosittelevat ideaa äveriäille tai rahaa muuten vain haluaville tuttavilleen. Voittoja kotiuttaneet osallistujat sijoittavat usein saamansa voitot takaisin järjestelmään, jolloin huijauksen käynnistäjän ei tarvitse maksaa kaikkia sijoituksia kovin monelle takaisin – tuskin yhdellekään.


title: Ponzi-huijaus

text: Pelin ideana on se, että myöhemmin mukaan lähtenyt maksaa aiemmin verkostoon liittyneelle palkkion värvätyksi tulemisestaan. Värvätyksi tullut ja hänet värvännyt henkilö eivät tiedä sitä, että uusi osallistuja maksaa itse palkkion omaan "ylälinjaansa". He luulevat, että palkkiot ovat peräisin tuottavasta sijoituskohteesta eikä uusilta osallistujilta.


title: Ponzi-huijaus

text: Niin kuin huijauksissa yleensä, myös ponzi-huijaus tarvitsee hyväuskoisia uhreja, joiden rahalla ja vaivalla päätekijät rikastuvat. Ilman uskoa ei mikään pyramidijärjestelmä voisi toimia. Usko onkin keskeinen tekijä kaikissa pyramidijärjestelmissä: verkostomarkkinointi, ponzi-huijaukset ja ketjukirjeet. Osallistujien usko järjestelmän tuottavuuteen ja päätekijöiden rehellisyyteen jatkuu usein vielä sen jälkeen, kun yrityksen toiminta on joutunut median arvostelun kohteeksi ja poliisitutkinnan alle. Osa uskoo järjestelmään ja sen johtajiin vielä tuomioiden jälkeen. Pääosa tunnustaa kuitenkin joutuneensa petoksen uhriksi, kun tajuaa menettäneensä rahansa, mutta osa pitää tappiotaan muiden kuin järjestelmän ja päätekijöiden syynä. Uskosta luopuminen vaikuttaisi koko maailmankatsomuksen muutokseen, mistä syystä siihen ei olla valmiita etenkään verkostomarkkinoinnin tavoin toteutetuissa huijauksissa.


title: Ponzi-huijaus

text: Ponzi-huijaukset vaikuttavat tuhoisasti ihmissuhteisiin ja yhteiskuntaan. Ideaa levitetään tuttujen, ystävien ja sukulaisten välityksellä, missä mukaan lähteminen perustuu henkilökohtaiseen luottamukseen ja suostuttelutaitoon. Kun järjestelmä paljastuu petokseksi ja rikokseksi, niin suosittelijat eli sponsorit joutuvat hankalaan asemaan läheistensä edessä. Ystävyyssuhteet voivat katketa ja viha saattaa johtaa väkivaltaisiin purkauksiin. Mukaan lähteneet kokevat lisäksi syyllisyyttä ja häpeää, mikä yhdessä pelon kanssa voi aiheuttaa vakavia psyykkisiä ja sosiaalisia ongelmia.